url: =Mehteh mehgah tuamtuam nekna a thupina :: ZOMI DAILY\nposted on 31 May 2019 at 3:17 pm Lomkholna: Health, News\nMihingte i cidam nadingin nekledawn a thupi penpen a hihi. Pumpi tungah damlohna khat peuhpeuh i neihciangin zatui le zatang te i ne hi. Tua i nek zatui le zatang te pen nektheih tuamtuam te sungpan in hong kibawl kik hi lel hi.\nMehteh mehgah te cidamna tawh kituak dingin hoih tak i nekleh cidam nading a kisam dat tuamtuam te a kine hipah hi. Natna dal nading, pumpi khan nading, thahat nading a kisam khempeuh nekledawn sungpan in a ngah i hihi. Tua i nekte lak ah mehteh mehgah te thupi penpen hi.\nA thupina leh a manphatna theileng hanciam in kine zawdeuh ding a hihman in hih a meltuamtuam a nei mehteh mehgah leh singgah tuamtuam te thupina i gen masa ding hi.\nA mel tuamtuam mehteh mehgah nekna in cidamsak hi. I nek an lak ah mel tuamtuam a nei an namte a kihel ding kisam mahmah hi.\n1. A sanmel a nei ante in:\nLungtang sipai mansak, thuciaptehna khuak hatsak, zunpaina lampi hoihsak, cancer a pianloh nang’ dalzo, lungtang natna dalzo, zunkhum a pianloh nang’ dalzo, guh le tang a natloh nang’ dalzo, sisan sungah natna dal lungno te thahatsak in pumpi thuakzawhna tha hatsak hi.\n2. Lingmaw mel a nei an namte in:\nVitamin A leh C tam kihel in vun leh mit cidam sak, pumpi thuakzawhna thahatsak, lungtang thahatsak, cancer natna dalzo, pumpi thuakzawhna hoihsak, gilpi an gawi hatsak aa guhkhauhsak hi.\n3. A engmel a nei annam te in:\nA eng melnei mehteh mehgah te sungah sikdat leh calcium dat tampi om hi. Pumpi sungah lauhuaina a piangsakthei a khal/a tangh te hemkhia hi. Pumpi nosuak sak, guh khauhsak, mitthahatsak, ha to sak in cancer a pianloh nadingin dal hi.\n4.Vanmel a nei an namte in:\nCalcium, Florid acid, Vitamim B dat tampi nei hi. Hong nosuak sak, ciaptehna khuak thahatsak, cancer piangding kiamsak, sisan pai mansak/hatsak, ha leh guh khauhsak hi.\n5. A kangmel nei an nam te in:\nThauluatna kiamsak thei, si khang kiamsak, lungtang natna piangding kiamsak, pumpi thuakzawhna thahatsak, pumpi sungaa a si cell te nungta kik sakthei hi.\nHih a meltuamtuam nei mehteh mehgah leh singgah te a lim in tawmbek hong kisuak sak hi. Hih hong kisuaksak teng a hoihpha diak cihhilo aa khenpak theih nading deihna bek a hihi.\nA mel gennopna leh a melkhenpak theih nadingbek in hih te hong kisuak sak a hihi. Hih sungah hong kisuaksaklo annamte zong a hoih vive mah a hihi. Nekzelzel te bek neden lo ding hi. Nikhat in a mel nam 5 bang peuhmah a kihel in mehteh mehgah te ne ding hi. Tuahileh pumpi cidam in khuakpil hi. Ngaihsutna thahatsak bekhilo in a mi mahmah hong melhoihsak a hihi. Thangbawk\nPrevious: Na gualzawhna bangtawh teh na hiam?\nNext: Leitungah mihaupen ahi Jew mite hauhna thusim 10


timestamp: atn

url: =Global Buanli Family: Tulaai Leitung Thuthang tuamtuam updates Jan 8, 2014\nTulaai Leitung Thuthang tuamtuam updates Jan 8, 2014\nDaw Aung San Suu Kyi Tedim khuapi pan Jan 8/2014 sun nai 12 in dingkhia a, Falam khuapi sun nai 2 pawl in tungto in Falam tualpi ah mipitung thugenna nei hi. Tedim ataam sung in NLD party vaai naakgending leh phatding in Zomi NLD pawl in lam en mahtase leh Pi Nu in Party mawk sihpih ngamsaang Party policy telding thupizaw a, NLD in Mualtungmite party tetawh kilang neih ngeiloding hi ci in gengiap ahihman in Zomi NLD pawl khakuncip uhhi.\nShan minim the party ahi SNDP ( sahang kaang party ) te in party khawmpi Muse khuapi ah Jan 7-9/2014 nithumsung bawl uha, 2015 kiteelciang luutding tawh kisai leh SNLD tawh kigawmna thu tawh kisai thu nam 7 thukimna Jan 9/2014 niciang suaikaai ding uhhi.\nMalaysia gam a naseem Indonesia te ummang kawlgammi naseem 65 te cidam tak in alautaai napan un Kawlgam Yangon khuapi Jan 8/2014 ni in tungkim ta uhhi.\nJapan gam Yokkaichi khuapi sung a om Mitsubishi sikthem neen bawlna company pi Jan 8/2014 ni in lam etloh pi in puakkham a, mi 5 asipah kimu in 12 naak liam mahmah in asi midangzong omlaai khading hi ci in AFP thuthang in thukin in taangkokhia hi.\nH5N1 kici vasa natna lungno haang in Chinna gam pan aciah Canadian mikhat Jan 1/2014 ni in canada gam ah zato kipuak in ninih khitciang hi natna tawh si ahihman North America amasa peen hiding a North America a omte kidophuai hici in Canada Cidamna Vuanzi Rona Ambrose in Jan 8/2014 ni in genkhia hi.\nGermany gam Hamburg khuapi ah lungphona nei mipi te leh palikte kikaal kibuai in lauhuaina lian mahmah ahihman in US gammi avaakkha te ID puakim ciatding leh ahihtheih leh vaakloh zawkding in US Embassy te in mipitung Jan 8/2014 ni in thupia uhhi.\nPosted by Thang Khawm Pauzomi at 2:26 PM


url: =Na tate’n nang hong sun leh na lungkim diam? ~ Dr. Pum Khan Pau :: ZOMI DAILY\nposted on 26 June 2016 at 7:52 am Lomkholna: Article, Family, Pumkhanpau\nMihing nuntakna ah Pasian thupha lian mahmah a kingaihsun khat pen tate ahi hi. Sum leh pai kizong thei-a, inn leh lo kilam thei-in, pilna siamnate zong kisin/kizong thei-a, ahih hangin eima hanciamna tawh ta kinei theilo, tanu tapa ding zong kitel theilo hi. Pawlkhatte in tanu tapa nei dimdiam a, pawlkhatin tanu bek a neih lai-in pawlkhat in tapa bekbek nei ta leuleu zel hi. Mihing thuneihna omlo ahih manin kitel theilo hi. Nupa kop khat in suan leh khak a neih theihna a hang khat bekbek om a, tua pen Pasian thupha hang ahi hi.\nBang hang hiam cih leh nuntakna a piangsak Pasian ahi hi. Tuhun leitung pilna a san tawh kituakin mihing ngeina lo tawh ta neih dan nam tuamtuam a kizat theih sam hangin, tua nangawn zong Pasian in nungtasak kei leh ahithei thu hilo hi. Nupa khat pen tate hangin innkuan bukim/picing suak hi. Tua i cih ciangin ta neilo nupa pen innkuan hilo a ci nuam i hi kei hi. Tuhun ciangin nupa tampite ta neithei gige amau nasepna awlmawh zawkna hangin ta neihloh ding a telzaw zong omta hi.\nTate’n nu leh pate sut ding pen mihing ngeina hi-a, ahi ding mah a Pasian bawl ahi hi. Na tate’n nang hong sun kei mawk leh na heh nuam zaw phial ding hi; bang hang hiam cih leh hih in huapa/huanu sun cihnopna lungim piang baih hi. Ahih hangin limphatakin lungngai kik lehang tate’n nu leh pate a sut ding pen ahi ding mah hi, i cihnop hangin kisun kei le’ng hoihzaw ding hitah! a cihhuai na mun zong om hi. Pasian hehpihna tawh tapa khat ka neih khit ciangin tawlkhat sung ka lungsimah ‘na tate’n nang hong sun leh na lungkim diam?’ cih dotna hong lian mahmah hi.\nMihing ngeina banga ta neih theih pen thupi mahmah napi’n tua zah mah a thupi khat pen, hong pia Pasian deihna bangin tate i kem/pantah siam hiam? cih ahi hi. Mihing nuntakna pen a gen hakpi khat hi. A kikem/kipantah ngekngek ta tampitak siatna sungah bual uh a, a kikem/kipantah hetlo ta tampitak mah siatna pelin hoihna tawh nuntakpha a zang zong tampi mahmah om veve hi.\nA lungtom mahmahte tate lungtom zaw deuh hamtanga, a lungduaite tate zong na tuaci kawikawi hi. Uk leh lunglutna, duh leh deihte ahih leh a kisun tampi a om tei hangin a kisun hetlo zong om thei veve hi. Hih pen a hun leh a mun in zong sai dingin ka um hi. Leitung khantohna tawh kituakin zong tuate kilamdang ding hi. Mihing khat i uk leh deih pen kikhel khel ahih manin hih tawh kisai-in a kip om theilo hi.\nAhih hangin lungsim puak zia ahih leh kikhel lualo hi. Piangthaklo khat a pianthak ciangin a milui nuntakzia leh lungsim puakzia kilumlet thei hi. Hih pen mihing bawl theihloh Pasian vangliatna nasep ahih manin thu tuamin ngaihsun ni. Ahi zongin mihing ngeina ah nuak theihna leh lungduaina, lungkiat baihna leh thuakzawhna, lungtomna leh lungnemna, migitna leh duhgawlna, itna leh huatna cihte a tangpi-in nu leh pate kisun hi.\nNa tate’n nang lim leh mel hong sun leh na ut mahmah bangin na mizia leh gamtat luhek ah hong sun leh zong na lungkim’ ding hi napi’n na hihna bangbang hong sun kei leh a hoih zawkna ding tampi om hi. Nu leh pa tampitak in tate thu a thuhilh ciangin “ko na nu leh pa hong etteh bek vevua” a ci ngam nawnlo ding tampi tak omta hi. Bang hangin na tate’n nang hong sun kei leh hoihzaw ding hiam?\nHong sun ding hi leh nangmah bangin zu a dawn kul ding, zatep, khaini, raja, kuva leh tep leh muamte a hih kul ding; nang bangin numei/pasal tungah zulhzau ding, sum leh pai ah citaklo ding, innmun logam vai ah duhgawl ding, thu khatpeuh a hoihna sangin a siatna bek mu thei zaw ding, midangte hoihna sangin a siatna lam bek buaipih leh gen belin nei nuam se ding, hi kha thei hi.\nI paunak khatah “Sakhi a pi san a no san” a cih pen a hoihlamte ah hi mahmah napi’n a hoihlo lamte ah deihhuai hetlo zel hi. Hoihlohna lam bawlphatna dingin ‘Sakhi a pi a san hangin a no kang’ i cih theih ding kisam hi. Tua dingin nupa khat in amau nuntakna tuak limtakin kivelpha-in tua sungpan tate i zuihtheih ding leh zuih dinga hoihlote khentel dinga, a hoihlamte limtakin hansuahin a hoihlo lamte panin zong limtakin dal ding uh hi.\nI dal theihloh ding na tampitak a om sam hangin i dal theih ding zong tampi mah om hi. Tua dingin nupa kithutuakin innsung vaihawmkhawma, mapangkhawm thei i hih kul hi. A pa’ cih a nu’n cilo, a nu’ cih lah a pa’n thukimlo innkuan sungah tate lungam thei hi. A hoihlo zaw ahih hangin tate lungsim lam a genpih zawzaw tate in belh bawl zawpah ahih manin tua hangin nupa kikal kikak thei hi.\nLai pilna na neihloh hangin na tate’n lai pilna a ngahna dingin hansuah teitei inla, a thu bek tawh laisim dingin sawlsawl/taitai thapai lo zaw-in nangmah tektekin laisim dingin tutpih tangtang in. Nangma khang hun sungin na inn na lo ding gina na lamzawh kei leh zong na tate in a lamzawhna dingin lai pilna tawh nuntakna kikhelsak thei ahihlam uh muam tawntung in. Innmun logam iplaha a kekthei mi na hih leh leitang lianpi sangin pilna sangpi neih ding thupizaw ahih lam phawksak teitei in.\nLai a kin/uk hetlo mi na hih khak leh zong nang hun lai sangin na tate hun ah lai pilna lo tawh bangmah piang zo nawnlo ahih thu na tate theisak inla, lai a uk theihna dingun a lampi sialsak in. Nang’ hun lai-in na laisim thadahna hangin tua huna lai a kin mahmah na khangualte tu-in na phakzawhlohna na tate in thei vivelin a hanciamna dingun hansuah in.\nInnkuanpih zi leh tate tawh kithuah sangin khualak lawmte tawh kithuah nuamsa-a hun tam a zangzaw mi na hih leh tuhun leitung khantohna tawh kituakin tuabang nuntakna in mi phaklahna ding lampi ahihna na tate telsak in. Na tate in nang banga khualakmi a suahlohna dingin nangmahmah in kithuahpih in, vakpih inla, kimawlpih in. Na tate’n nang sanga a muan zawk omlo ahih manin a muanpen pa/nu in ama lamet bangin na kithuahpih loh ciangin amah khasia khinkhian thei hi.\nMinam veina hangin na innsung don manlo na hih khak leh zong na tate nuntakna ding mah na lungsimah a lianpenin koih tawntung in. Minam veina hoihlo cihna ahihloh hangin tate en manlo lianga minam veina hoihlo zel hi. Pasian thu uk/hat mahmah nu leh pa na hih leh zong a hoihlua sem hi-a, ahih hangin na tate en manlo liangin Pasian min paulapa nasepnate ah kihel pen nu leh pate adingin hoihlo zel hi. Pasian in na tavuan dinga hong piakte lakpan a lian penpen khat in tate lampi man tawnsak ding leh limtaka kep ding ahi hi.\nTuhun khangnote pen nu leh pate’ neihsa lamsa a ne ding bek, a zang ding bek, leh a nopsakpih ding bek hilo a, a zong ding leh a lam ding, a pungsak ding leh a hawmkhia zo dingin kithawi hun ahi hi. Nuntakna a hamsa sak ding hilo-in, nopsakna lam ah a kikhelsak ding khangnote hi.\nTuabanga a lam ding leh a phut ding khangno a pian theihna dingin naupan lai, thuhilhtheih hun lai-in nu leh pate in pantah in, amau (nu leh pa) lampi totsate limtakin en kawmin tua tungtawnin tate ading nuntakna lampi a sialsak ding kisamta hi. Na bawlphat sawm kei leh na tate in nangma sulnung teng mah hong zuizui lel dinga, na kidop/kikhel kei leh na sinsak kul hetlo-in na tate in nangma zat/hih teng mah hong zang toto lel kha ngel ding hi.\nBangteng ahizongin i hoihnate kisun peuh le’ng bangmah gengen a kul hetlo ding leh hih thului zong a kigelh kha kilkel lo ding kimlai i hoihnate sangin i hoihlohnate kisun nuamzaw citciat sese i hih mana tu-a teng a gen ihi hi. Tua ahih manin I kidotna pen: “na tate in nang hong sun leh na lungkim takpi mah ding hiam?” cih hi. A dawnna eimah tek in i nei ding hi. Dr. Pum Khan Pau\nPrevious: Ei Zomi te ngeina a phunpi teng ~ Pa Cin Lian Khai\nNext: Ki itna ~ Pau Tun Thang\nMelkilamdanna mual leh Kalvari mual tehkakna (Matt 17:1-9, 27:33-54)\nZomi Online Dictionary tangthu


url: =Lungkialo in kiptak in aw ~ T. Sawmlian :: ZOMI DAILY\nLungkialo in kiptak in aw ~ T. Sawmlian\nposted on 24 June 2020 at 12:42 pm Lomkholna: Article, Sawmlian\nLungkia loin, Kip takin aw ~ T. Sawmlian\n“Zing ciang a si dingin kimansa inla, kum za nungta dingin kingaihsunin, geelin, sem in” cih khat om hi. Tuhun i nuntakna, leitung paizia i et ciangin hih thu pen zat ding, zuih ding, phawk den dingin hoih mahmah hi.\nNisim i muh leh zakte pen – natna lauhuai Covid-19 (mi si zah, natna a ngah thak zah, a dam kik zah), sum le pai, nek le dawn haksatna, gam khat leh gam khat kihuatna, tuikhang hanga haksatna, ziinling, mencim leh thusia a tamzaw hi mawk hi. Inn sung a kikhumcip ding cih laitak, inn sunga om lauhuai dingin zinliing, zatui mukhia dek cih leh a virus kilamdangsak… Belh ding muanhuai, kulhpi Pasian bek mah om, amah masak den kisam.\nHici bang hun i tuak ciangin Lai Siangtho tangtunna mah hi a, ‘hun’ tawh kisai ngaihsutna nei a, Pasian pana pai ahi pilna tawh, hihte pen Pasian theihpih ahihna thu phawk ding zong kisam hi. A hun a tun ciangin Pasian in a Tapa Jesu Khris leitungah hong sawl a, a hun a cin ciangin na semin, si a, tho kik hi. A hun a cin mah ciangin hong pai kik ding ahihna zong Lai Siangtho sungah kimu hi. Tua ma-in thupiang ding tampi Jesu in na genkhol a, tuate a hun zuiin hong tung toto hi.\nLaktohna, ama hong pai hun ding, i nuntakna a bei hun ding thei lo, cik hun ciangin tua ‘hunte’ hong tung ding hiam cih thei lo i hih manin, Jesu sungah a mansa a i meivak tansak den ding kisam a, kha-lamah kiginkholden ding ahi hi; a hun ding thei lo i hih manin…\nTua hun pen tung baih thei, tung hak thei ahih manin leitung nuntakna ah zong pilvang taka om ding kisam hi. Lungkia a, ‘a hun ding thei kei hang e, hong tung pah kha leh’ ci a – innkuan, nek le dawn, cidamna, pilna-siamna, inn le lo ngaihsun thei lo liang a i om leh bel tua pen Pasian deihdan hi tuan lo kha ding hi. I kha-lam pen a kisam masapen, a thupipen hi a, ahi zongin lungkia gawpa a dangte nelhsiah pen hoih tuan lo hi.\nThesalonika khua thu-um masate in, “Jesu hong pai baih ding” cih kigen um uh a, ngak uh hi. Na sem nuam lo, nasep kisam lo, sangkah kisam lo, adngdng. ciin na om uh a, tua pen Sawltak Paul in dik sa loin, sem lo a om maimai, ‘hun’ tun ding a ngak thu-umte kiangah “A sem lote in ne kei hen” na ci hi. Thesalonika-te tung panin sin ding tampi om hi.\nHaksatna lianpipi leh ‘lawpna’ [khengval] a om ciangin mihing nuntakna leh ngaihsutna buai gawp thei hi. Zosuante lakah zong tampi kimu khin a, haksatna lianpipi leh lawpna pawlkhat hangin sangkah kisam nawn lo, lokhawh kisam nawn lo, Pasian phatin ngak ni, ciin, cidamna thupi ngaihsut lo, ut bang a om, a nuam theithei dinga om sawmna in nakpi in mi buaisak a, lungkiatna tawh kizom pawlkhat bang sa-lam leh kha-lamah bah gawpin, mainawt thei lo leh mainawt zo nawn loin om uh hi.\nNisim a i thuzakte pen a lungkhamhuai, a hoih lo leh thusia vive ahi a, i kiim i paam ah thusia, a hoih lo na tuamtuamte i zak ciangin, tuate hang a lungkiat khak ding lauhuaipen ahih manin kidop kisam mahmah hi. I ngaihsut bangin na piang khin lo, haksat mahmah hangin tua bang den lo thei, i thanempih keei hangin bangmah taktak hi tuan lo, eima thuakna ding leh haksatna kibehlapna ding peuh hi thei ahih manin kidop mahmah ding kisam hi.\nTua ahih manin, natna lauhuai, gal kidona, zinliing, tuikhang, mencim, sihna-manna thu na zak ciangin, ‘a tung thei mah hi’ cih ngaihsunin, kha-lam dinmun kivelcianin, Pasian naihna dingin zat ding thupi a, tua banah sa-lama i kisap, innkuan kalsuanzia ding, nek le dawn, silh le teen, sum le pai, pilna-siamna leh masuante khempeuh lungkia a, nawlkhin, nelhsiah, pampaih i sawm het loh ding, Pasian thu tawh kituaka ahi thei bangbang a hanciam semsem ding hizaw hi.\nTawntung nuntakna, leitungah nuntakna ding ngaihsutna siam taka zat hun hi. Lungkia kei in…. Na lungkiat leh a thuak ding nangmah hi masapen ding a, pai toto ding hi. Kha-lam, sa-lam ah hanciamna lianpi neih a kisap hun pen hici bang hunte ahi hi.\nPasian tungah na vai teng ap in. Thungen-in, lametna hoih tak nei in. Na lampi ding hoih tak ngaihsun in. Na lo hoih tak kho inla, na sumbawlna ah geelna hoih tak nei in. Na pilna-siamna sinna bahsak kei inla, MCS, IAS, missionary, pastor, evangelist, galkap officer, doctor, engineer, adngdng. na sawmna, na hoih na manpha sem dingin ngaihsutna na neihsate buaisak kei in.\nNa mimal, nasep, innkuan, kiim le paam, khua, gam, sa-lam, kha-lam hong sukha ding a, haksatna tampi om ding hi… Pasian suangpi belin, geelna hoihzaw tawh thathak lain, lungkia loin, kip takin aw… T. Sawmlian Thomte\nPrevious: Part II Leitungah laibu ta zolo takpi dinghi\nNext: Pasian’ humop Lai Siangtho\nThudam leh Thatang ~ Pau Khat Suan\nZAM Thupuak :: 11 Mar 18 (UNHCR tetawh Leitungbup Numei te Ni kibawl)


url: =Philippines kumpi leh Maoist te makaih Rebels te’n Ceasefire neihding thukimna nei :: ZOMI DAILY\nPhilippines kumpi leh Maoist te makaih Rebels te’n Ceasefire neihding thukimna nei\nposted on 27 August 2016 at 11:11 pm UTC+9:30 Lomkholna: News, Philippines, Thangkhanlian, World\nAug. 27, 2016: Philippines kumpi leh Maoist-te makaih kumpi lehdo (rebels) ten ciangtan hun om lo dingin kikaptuah khawlna ding (indefinite ceasefires) zanhalin Oslo khuapi ah thukimna nei thei uh hi. Maoist-te makaih rebelste kum 50 val kiphinna hangin mi 40,000 valin na sih lawh khin zo uh hi.\nPhilippines kumpi hih Maoist-te makaih tawh kum khat sungin kilemna thu genna nei dinguh a, tua khit ciangin kilemna taktak hong piang theihna dingin lametna lianpi nei hi. Maoist ten kilaih gawpna – “revolutionary change” kici deihin kiphinna nei uh a, zanhal in Philippines kumpi tawh ceasefire thukimna a neihna uh-ah hunciam nei lo dingin Oslo (Norway) ah thukimna nei uh hi. Philippines kumpi leh Maoist ten kum 30 val bang kilemna ding na kikum den napi un tu dong kilemna piang zo nai lo hi.\nNorway Foreign Minister Boerge Brende in hih ceasefire thukimna neih theihna dingin na zindo hi. Zan diakin mahin zong Latin America sunga buaina sawt pen-a kiciamteh Colombia kumpi leh Marxist FARC rebels ten zong a buaina uh kilemna neih dingin thukimna na nei uh a, Oct. 2 ciangin kilemna taktak suai kaihna neih sawm uh hi.\nNorway Foreign Minister Boerge Brende in hih ceasefire thukimna kineih theih pen ciamteh tham mahmah a, Norway in Colombia leh Philippines gamte kilemna a om theihna dingin nakpi takin kihanciam hi ci-in gen hi.\nPrevious: Union Peace Conference (21st Panglong) Muakna Melbourne-ah\nNext: “Khuak leh Khuaknimna” by T. Zokhai


url: =Tulaai Leitung Thuthang Tuamtuam Updates March 5, 2014\n· Kumsawtpi ahanciamna pan Leitungbup micimawh huh pawlpi ahi ICRC te in March kha sung in Kachin gam Mitkyina khuapi ah suaktatak a naseptheih nading in zum hongthei tading hi ci in makaai Micheal O’Brien in March 5, 2014 ni in genkhia hi.\n· Kawlgam 8888 sangnaupang makaai Ko Ko Kyi in teekkhit guaikhit hiphial mah leh zineiding in khensat ahihman in March 5,2014 ni in Ma Khin Thu Thu Win tawh Yangon thukhenpi zum ah suaikaihna neita uhhi.\n· Ukraine gam leh Russia gam buaina hang in kalsuanziading bangcihding cih thulu tawh Russia Foreign Minister Mr Sergei Lavrov leh US,EU makaaite March 5,2014 ni in nasia tak in thu kikupna nei uhhi. EU te in Ukraine kiallap huhnading in $15billion piakding in khensat uha, US Secretary of State John Kerry in US te huhna Dollar Awn 1,000 khat Kiev khuapi ah March 4, 2014 ni in Ukraine kumpi tetung apna nei hi.\n· Khamul migilo mangpi Osama binladen Tupa Mr Abu Ghaith kum 47 thukhenna March 5, 2014 ni in New York khuapi ah kipan ta hi. Amah peen migilo mangpi khat ahihban ah 911 khit US te langpanna kammal zang ahihman in akimawhmat khat zong ahihi.\n· India gambup kiteelpi ding ongtungding April 7 pan May kha 12 ciang kikipsak ta a, May 16 niciang mee tang kisim ding hi ci in India kumpi te in March 5, 2014 ni in taangkokhia uhhi. India gambup ah mee tang khiathei mihing 814 million om cizen ei\n· China gam Communist Party te khawmpi March 5, 2014 ni in Beijing khuapi ah kipan ta a makaaipi 3,000 kah in na 10 sung kaaiding ci uhhi. Animasa ni March4,2014 ni in China gam I sumzon sumzuakna 7.5% khangto in, Gaalkaap sumzat 10% kihan hi ci in taangkokhia uhhi. Leitung a Gaalkaap sumzeekna anuai ah konglak hi. US te bel senten zong hahkat mahmah cihsan uhhi.\n· Israel Defense Forces ( IDF) tei in Iran te bawl thautang apua tembaw Gaza lam amanawh khat Red Sea tung ah March 4,2014 ni in Kaman uhhi ci in taangkokhia uhhi. Israel Prime Minister Benjamin Netanyahu in hih thautang te peen Israel suksiatnading hizen ci in genkhia hi. Anung ah bang in ongzui tammaw\n· South Korea Defense Minister Kim Kwan-Jin in North Korea gamte in asawtlo in Nuclear leh agamla kaapna thaupi lawnkhia khading ahihman in kidawmding in South Korea parliament leh azawlte uh ahi US tung ah lauphawnna theihsakna March 5, 2014 ni in nei hi.


url: =Meeting paizia (2) ~ J. Thang Lian Pau :: ZOMI DAILY\nConstitution neih kul – Meeting paizia dik i zuih theih nang kipawlna constitution neih hamtang kul. Constitution in a phal man bekin aikeh constitution siksan bekin meeting kisam thei.\nAgenda ding pilvan kul\nMeeting agenda ding pen OB khensat theih nam maw, Executive Committee (EC) khensat kul nam maw, Khawmpi (assembly/conference) tut kul nam, cih khen siam ding.\nPresident/chairman leh general secretary/secretary geelkhopna tawh meeting sap ding. Aizong khawmpi sap leh khawmpi agenda ding pen EC thukimna aikeh EC in a sehte geelna zong hi thei.\nMeeting sapna committee member teng piak/khak kim hamtang ding. A tawm pen ni khat peuhmah kihal thei dingin sapna ngah/thei khol tek le uh.\nMeeting sung a sawt loh nang leh meeting thukimna hoih tak ngah theih nangin meeting sapnaah Agenda kician takin tuansak ding –\n1) CDM huhna vai\n2) Minam galkap vai\n3) Covid huhna vai ci ziau loin, gentehna\n1) CDM Huhna Vai: CDM lut mi tua zah om, CDM huh nang sum tua zah kingah, bangzah ciata hawm ding, a hawm ding kua seh ding, gampua tungte huhna piak/puak kul i sa hiam, sum cian a om leh CDM lut thakte ading siit ding maw aikeh kisapna dangah zang ding?\n2) Minam Galkap Vai: Lawng khat suah ding i ut pen ahih hang tua leh tua pawl nih pha ven, a niha huh ding maw, khat bek huh zo ding maw, bangzaha huh zo ding, hun bang ciang dong huh ding, a zat sawmna uh tua dan hi, i huhna a ngah khit uh teh ‘NUG zong muantaak tuan kei’ ciin din khawl kik seisai le uh, en bang cih ding?\n3) Covid Huhna Vai: I theihsa bangin tua khua pen covid tawh buai mahmah ahih manun eimah bangin mun danga ten zong huhna kaihkhopsak a, tun huhna tua zah a phual tung khin, emergency a zat ding kicing ta le uh kilawm, ei sum muh teng a vekin khak veve ding maw, khua dang zong huh kul om thei, leh sum dong gige theilo ding i hih manin sum siit pawl nei ding?\ncih danin Agenda kimzaw deuhin gelh leng Committee member-te kigingkhol thei ding, thukhensatna lah picingzaw baanah meeting sung sawt lo tuam ding hi. Tua ahih keileh meeting conductor in a gencian tawm ding tawh hun a sawtsak baanah a ut dana deihkaih gen kawm tawh thuah baih mahmah thei. A tunga pen gentehna hi.\nCommittee Member meeting kah tua zah a phak kei leh meeting neih theih loh ding cih constitution ah a tuan kul. Gentehna seh thum suah seh nih (2/3), kua hiam teng bek meeting kisam sim thei cih pelh nang. Meeting thukhensat theihna bel meeting kah a lang sang tamzaw thukimna kizui tangpi.\nCommittee Member hi taaklo\nDam lohna leh khualzinna ziak hilo, a kizoma meeting thumvei a kah kei leh member taak hi nawn lo. Meeting ah thuduh lua den, gup tuam nei den leh a tamzaw thukimna pom hak sa dente member taak hilo. Meeting sim a pau ngei vet lote seem member hi taak lo taktak.\nTutung i gennop pen Constitution neih leh zuih, meeting sapna Agenda tawh kisai hi bel. Mi hoih lo pen khat ahih hang, Min Aung Hlaing in thuneihna a zat ding teh constitution leh penal code section 505(a) paulap tantan lai sam hi. (Zop lai ding…) J. Thang Lian Pau\nPrevious: Hausa pan tawp ~ Pau Khat Suan\nNext: Oxygen leiding kimulo


url: =Pawlpi Phuh Ding Lau - Zomi Adventist Innkuan\nHugo Sanz pen Paraguay’ khuapi, Asunción ah pawlpi thak phut dingin pastor pa in a gen ciangin lau hi.\nAsunción Adventist Hospital ah kum 20 bang insurance director pa pen pawlpi mi 300 a omna Central Seventh-day Adventist Church ah a naseppihte tawh pawlpi mi in om hi. Pawlpi mi lote tawh na semkhawm ngeilo hi.\n“Kei lau ingh,” “kei kia in pawlpi dingsak zo kei ning” ci in Hugo in Adventist Development and Relief Agency (ADRA) ah upna kibatpih loh pawlkhat tawh na asem khawm a zi kiang hong gen hi. A zi in zong huh dingin kamciam pia hi.\nNipi kal tawm khat sung thungetna tawh pangin, tua pawlpi lam thak nading mun ahi Nueva Sajonia pen a inn panin gamla lo ahih manin kisuang simsim hi. Pawlpi phut dingin lunglut ta hi.\n“Tua kisuanna in hong kipan khia sak hi” ci hi. “Midangte huhna tawh kisem khia hi. A kisapna mu in, nasep ka kipan uh hi” ci hi.\nKipat cil bel neu mahmah hi. Hugo in inndei khat sap in, zato a naseppih te tawh a cidamhuai ante huan dan loeh zateep khawldan cihte hilhna kipan to hi. Tua panin pawlpi mipih te tawh kilawmta toto hi.\nLungdamna thu pen mipi lakah kizel ding hita hi. Pawlpi mite in Facebook page te hong bawl in, lim tuamtuam na koih uh hi. Khuatual Adventist te neih Hope Channel program ahi Radio Nuevo Tiempo, panin nong na tangko sak uh hi.\nKum khat khit, 2015 ciangin, tua mun panin Saturday ni sim in “Leitung panin Nikhat Tuam Om” cih min pua in kikhopna kinei thei hi.\n“Tua in amuate lungkhamna te nusia in Lai Siangtho a lungngaih ni uh hong suak hi” ci in Hugo in gen hi. “La sa in Lai Siangtho ka sin khawm uh a, tua thu sinna ah hong kihel mite in Lai Siangtho hangin a cidam uh hi hong ci uh hi. Amaute zong Pasian kiang thunget hong kipan uh hi.”\nLai Siangtho ka sim kawm un, kote laka pawlkhat in cidam nading thu kammal pawl khat hong mu khia uh hi. Cidamna pen an picing neekna pan leh thungetna, lungnopna leh Zeisu tungtawn hi cih mu uh hi. A deih mahmah uh Lai Siangtho mun pen 3 John 2, hi a, “Kong it aw, khalam thu ah na daupai mah bangin na pumpi zong dam a, na khempeuh ah na daupai nadingin thu kong ngetsak hi.” A dang khat in Philippians 4:7 ah, “Tua hi leh mite tel zawhloh Pasian hong piak lungmuanna in Khazih Zeisu tungtawn in note lungsim le ngaihsutnate hong cin hong kepsak ding hi.”\n2016 kum ciangin zankim a inn kibuluhna te in tua nasep nawngkai sak hi. li vei tak inn khan tawlet(paden) te sukham in set van, tutuphah leh sabuai cih te gu uh hi. Thu sinna pen Hugo inn ah kituah phot hi.\nTua kum mah in, leitung bup Adventist pawlpi in Sabbath School sumpi kaikhawm in tua nasepna hong kipanpih hi. Tua sumte tawh mipi zat theih ding mun gol khat kilei a, vanzatte ahi zong bitna(Security) mahmah zong kibehlap hi.\nNueva Sajonia Seventh-day Adventist biakinn thak leh mipi kikhop theihna innpi pen 2018 kumin pastor pa tawh kihong hi. Hugo ahih leh makai mah in om a- hikan ka lungdam zawk nading om kei ci hi.\nSee also MSS 11: Khensatna Lianpi Bawlna\n“Adventist pawlpi adingin kum 20 bang ka semta a, leitung mun tuamtuam aom thu-um mite tawh sem khawm ka hih manin hizah sangin ka lungdam zawk nading omlo hi” ci in kum 64 apa Hugo in gen hi. “Tuama lam bel, Pawlpi sunga a-omsa mite tawh ka sem hi. tu in ahih leh a gen bek hilo in sepna tawh Pasian’ itna mite kiang lampi thak zangin ka hawmsawn hi. Ka nuntak sunga sep dinga Pasian hong koihsak nasep pen a sem khin in ka kingaihsun hi” ci hi.\n2016 kum Sabbath 13na sumpi tawh nong huh manun Paraguay khuapi Asunción, a om Nueva Sajonia Seventh-day Adventist pawlpi kiphut zo hi. Na sumpite uh tawh leitung mun tuamtuam a om pawlpi ten a huhna uh hangin lungdam mahmah hi.\nPrev post Sinna 2: I Khensatnate\nNext post Sinna 3: Kikheel ding Kiging


url: =UN vai ah kikhemna om zel :: ZOMI DAILY\nUN vai ah kikhemna om zel\nposted on 15 August 2015 at 9:55 am Lomkholna: Malaysia, News, Refugee, Zomi\nUN vai ah kikhemna om zel!\nUN Card kihawm ding cih thumaanlo a kithan sakna hangin UNHCR zumpi maiah August ni 11 ni in mipi a tul a sim kikaikhawm zihziah uh hi. Hih thu tawh kisaiin UNCHR thuneipa Richard Towle in Bermana thukante khiang a genna ah “Mi pawlkhat in thu hilolo athansakna uh hangin hih thu a piang hi.\nUNHCR vai pen a pai ngei bangin pai in hun hongla ding a bangmah buaina omlo ding hi” cihsan ziau hi. Sun lam ciangin Palikte hong pai uh a amau thupiakna tawh UNHCR zumpi maia kikai khawm mipi tul val te ciahkik pan uh hi. Brickfields palikbopa genna mipi sungah UNHCR Card kihawm kik ding thu kithang sak ahih manin hih thu apiang hi ci hi.\nAbdul Rahman akici kalate khat in a genna ah “Kei pen Johor a nasem hi ingh. Phone numbat ka theih ngei loh khat in Rohingya te ading UN Card kihawm ding hong cih ciangin hong pai ka hi hi” ci hi. Thuhaida akici khat leuleu in “Zingsang nai 7 hun in UN Card hawm kipan ding cih thu ka zaak ciangin UNHCR zumpi maiah giahphual a saat vet ka hihi.\nTun ahi leh lamet bei takin a ciahkik ding ka hi mawk ta ve maw” ci ngeungeu ek sam hi. Mipi kikaikhawmte pen Rohingya vive hizaw uh hi. Source : www.bernama.com\n(Ei Zomi sungah zong hibanga phone numbat theihlohpi tawh a ki khemkhem leh thumaan lopi a thangsak ki om thei zel ahih manin kidop huai mahmah hi). ZAM Thupuak\nPrevious: Press Statement of Zomi Relief Committee\nNext: Zomi te’n bangteng kisam ihhiam?\nZomi Nungak te\nSingapore pan Lia Brigit Lun Deih Cing in hong nusia\nMalaysia gamsung PPR innsaap vaitawh kisai UNHCR pan zaksakna\nDawivai tawh kidim lungdamna thudang


url: =Khuavak nading nitum maw, nitum naadia khuavak ~ Bob Tuangpi :: ZOMI DAILY\nposted on 3 February 2021 at 4:36 pm Lomkholna: BobTuangpi, News, Politics\nTutung galkapte in thukhunpi 417,418,419 vive (State of emergency) paulappi nei-in vik ngekngek uh cih dan hiphot e. Tuzawh kum-1 sung ding ciphot uh hiven, akisap leh kha-6 khanto/extend (Thukhunpi mah tawdap) ding uh hilai mawk in tampi paulap ong zonzon loh ding uh thupi ve maw.\n2008 thukhunpi bel phiat cih thadah tua dungzui cih paulapna (Gambup thukin tangkona nuai ah galkap mangpa’thuneihna zatna) tua zui aa nasem ding cih hileuleu pong hi. Union Election Commission zongh phuanthak pah uh hiven ong hoih toto sam in cia cih ciang hiphot in cei. NLD lamte ong kitom leh amau’khauhna (Tempo) zui-in (guitar bang hileh a awsan awniamna zui Key laih koikoi ding) amau zongh gawi toto un teh…Gamdang gamliante’ galhuhna (International military intervention) cihte bel pawlkhat otot bangin lamet bang khol ken teh.\nGamkhat in gamdang gal ado ding teh ama’ gam ii meet nading (National interest) en masalo-in gal kimawkdo zenzenlo hi.Tua kawmkal ah leitung gamliante gamvai kimawlna (Geo-politics) tawh zongh tampi kisukha gige ahihi.\nAdiak Kawlgam bang bel leitung gamlian le gamthahat tuak (Regional power) nih ahi Sen le India kikal ah ki om kiukiau hi-in hih gamte (2) ii gamvai le sumlei sumzuakna lam kisaina kawmkal ban ah nitumna gamliante gamvai kimawlna (Power politics) in tampi hong huzaplai ding hi.\nNLD lam makaite in zongh kiginkholhna (Plan B, C) na neihtuak phalo dan hi. Nidang 88 lai danin lampi tung ah mipitha (People’s power) tawh kalsuankik ding bel leitung gam tuamtuam aa thupiangte ih etteh baih tuanlo ding a, apat pan kipatkik mah hong kul zeel lel ding hi.\nTulaitak Kawlgam ah gamvai tawh kisai ahawlpi pawl/group-3 bangin kikhen thei hi. Kawl galkap bulphuh Kawl party + mualmi party honkhat, NLD makainu bulphuh Kawl le anaihuai Democratic force, mualtungmi thautawite + mualtungmi party cih bang pawl -3 kici thei hi.\nHiteng sungah Kawl tuaktuak galkap bulphuhte le Democracy bulphuhte’kikal ah kitelkhialhna le thuneihna kituhna tawh hong piangkhia buaina ( Power struggle) hang kici thei hi. Alangnih tuakun thukhunpi siksantekin kei man ing, nang khial teh cih kisialkhau suhna pan kipan hi aa, hidinmun atunma-in kihosiamna (Political dialogue) ahunlap nei hile uh hiciang tunglo khathei ding hi.\nBangbang ahita zongin suahtakna ngah 1948 pan tunitan gamsung buainate ih et tak teh Kawlmi gammakaite kikal aa thuneihna kituhna hangin gam kisia kibuaiden tunitan ahihi. Galkap thuneihna moltumin zangh-in tutna/panmun ngah sawm pawlte le mipi le Democracy paulapin thuneihna ngah sawm makaite’kikal aangsung khualluatna hang vive hilel hi.\nTua hi a, suahtakna ngah zawh tunitan gamsung Kawl mipi taangpi taangtate le mualtungmite in ih hih leh khatvei leh puanteen/longgyi ong kiteenpih zeelin, khatvei leh pheituam/bombi ih teen hun a om zeel aa, khatvei leh niik ih teen zeel vua, mai aate’ cih bangbang ih cici mai zen aa, tu’n ahih leh kum bangzah hiam khat sung niiksuah zeelin, niik lah bang pheituam lah bang, banglo hiam khat tawlkhat sung asilh ateeng ding dan hiphot thong hang e! “Kawlte mah hizeel e gam asusia!” *Lem toto sam in cia!* *Utna a om naak leh alampi ding kimukhia veve…* Bob Tuangpi (00122021 Diary)\nPrevious: Stalin bawlsiatna nuai ah Lutheran Pawlpi (1939) ~ Rev. Dr. Ngul Khan Pau\nNext: Ka Jacob ding kianga laikhak ~ Niangboih\nZIUSA pan Zomi Nam Ni 2015 Lungdamna Thupuak\nKum tam khinte ading theih huai thute\nKawlpi ah amawkna puankhui kisin sakding\nMcDonald’s te’n Malaysia gamsung ah Outlets 200 honbehding\nMalaysia gamsung ah Police Headquarter meikang


url: =Discrimination Part-1 ~ Dal Sian Amm :: ZOMI DAILY\nposted on 10 December 2017 at 9:31 pm Lomkholna: Article, Dalsianamm\nKibat loh na om\nMitampi tak kihelna pawilian mahmah khat sungah na kihel kha ngei hiam? Mitam pitak lak ah na kihel ciang mikhat le adang khat kibang sitset (apeng hilo) na mu kha ngei hiam? Thu um mi om ding aa, thu umlo mi om ding hi. A sang, atom, avom, akang, alian, a new, u lian, Khangno, naupang om ding hi. Puanten teng, bombi tual teng, bombi tom teng, kawlan puan silh, kawlan paa lo aa puan silh cih bangin mikim om ding hi. Pawlkhatte, Pianpih damlohna khat anei mi zong hi thei aa, a ci dam sitset zong hi thei hi. Mitampi takte I vek khempeuh in atawm, atam in kilam dang gai hi hang.\nKibat na zong om\nAhih hangin I kibatna khat ciat zong na om veve hi. Mi khempeuh in ann ki ne tek aa tui zong ki dawn tek hi. Innkuan khat ciat kinei aa, it le ngaih ciat ki nei hi. Huih dik kibang gai mite I hihi.\nAmau te, Ei te\nHih atung aa kibatna le kibat lohna te pen mihing khatciat in i neih pel mawh thupawl khat te hi. Mi pawlkhat te ciangin, adang pawlkhat te tawh kizopna nei zong om ding aa atangtat zong ki om ding hi. Pau, ngeina, lai, upna le zatkhop ngeina tukhun te I kibat pih om hi. Tua hangin thu I gen ciangin “amau te” “ei te” cih kammal tawh kibat lohna kammal I zang thei hi. “amau te” “ei te” cih kammal nungah kibanglo hi hang cih lungsim ngiahsut tawmna le lungsim puak ngiahsutna hong kipan khia hi.\nPrejudice cih pen mi pawlkhat thu, thu pawlkhat tawh kisai thu taktak te I theih tel taktak lopi-in lungsim ngaihsut tawmna tawh huampi aa sehtawmna ahihi. Brazil te limlim bawhlung siam uhhi cih ngiahsutna, mivom te bel Basketbawl siam zaw hamtang, mikang te bel ei sang pilzaw hamtang, cih bangin huampi aa seh tawmna ahihi. (Hih Prejudice cih pen… Mimal khatciat in I tuahngei thutungtwan in sehtawmna sangin, adang khat tuahkhak in a tuahkhak thute a gen sawnsawnna tungtawnin “mi khatciat in tuak ngeikei ta leng” ahuampi-in I tuah ngei bangin sehtawm ziauziau thei hi hang.)\nHih Prejudice cih sehtawmna hong khauh semsem ciangin Stereotype cih hong kipan khia hi. Stereotype I cih ciangin sehtuamna ahihi. Pink color pen numei te color hi, basketball kimawl pen atun sang te aa ding bek hi, Numei ahih le ann huan ding, puan sawp ding le inn nasem ding hi cih te pawl ahihi. Hih dan ngaihsutna pen I neulai-in I kiim I paam pan kitam sin khak penpen aa, I kiim I paam aa om I Nu I Pa, le I U zaw te in hih bang ngaihsutna nei dingin hong kiguan na hi zaw gige hi. Hih bangin ngaihsut zia tawh naupang te hong khantoh ciangin midangte (ei tawh kibang lo te) ngeina, hihna, upna le pau le ham te tungah tuam ngaihsutna/ muh dahna hong kipan hi. Prejudice a tam luat ciangin Sterotype hong kipan aa hih Sterotype ngaihsutna hong thakhauh semsem le hong kip semsem ciangin Discrimination kici “tuambawlna” hong kipan khia ahihi.\nAbaih in genni ci leng, Prejudice pen “Zomi te limlim mangpau siam hi” ci aa Zomi tetawh akithuah kha ngei vet lo mi khatin azak sawn tungtawn in hong muh zia ahihi. Ahang agen ding zong thei khollo ding hi. Banghang hiam cih le azak sawn tungtawnin agen ahih manin ahang(reason) agen ding omlo pi aa “zakngeina tawh sehtawmna” ahihi. Zomi te tawh akithuah ngei mikhat in “ Zomi te laimal zat le Mangkang te Laimal zat kibang ahih manin Maupau siam zaw uhhi” cih “laikibatna” siksan in tuamsehna hong nei hi. Hih pen Lai kibatna cih paulap (reason) tawh “asiam ding mah uh hi” cih seh tuamna ahihi. Hi pen Sterotype kici hi. Ahih zongin, ataktak ciang Zomi khempeuh Manglai le Mangpau kisiam gai peuh mah lo hi cih Ei le Ei kithei pen hi hang.\nTua mah bangin Ei mahmah in zong “khalkha te limlim bel, Kalar te limlim bel, Kawlte limlim bel cih bangin ahuam pi aa I gen te “zawksawna” le “I tuahkhak thu khat paulap(reason)” na tawh asehtawm, aseh tuam ki hi kha thei gige hi. Dal Sian Amm\n(Discrimination i cih bang hiam? cih hi ding hi)\nPrevious: UN Khawmpite akah dingin Tangmi Sapna\nNext: China ah sangnaupang kum 13 aphapan khatin anu thatlum, alu tankhia


url: =Thuthak tomkim ~ The Tedim Post (26 Aug) :: ZOMI DAILY\nThuthak tomkim ~ The Tedim Post (26 Aug)\nposted on 26 August 2020 at 8:52 pm Lomkholna: Myanmar, News, TedimPost, Zomi\nNews In Brief: Thuthak tomkim ~ The Tedim Post (26 Aug)\nMyanmar gam sungah Covid-19 natna ngah hong khang kikna hangin Chin State bup township lutna khempeuh ah cidamna lam kisitna August 26, 2020 ni akipan nei kik ding hi, ci-in Chin State Municipal Minister U Soe Htet in gen hi.\n2020 Kiteel pi ah Chin State a mee kuang lui dingte lak pan thukhun tawh aki tuaklo candidate omlo hi, ci-in State Election Commission in gen hi. Tu tung kiteel pi ah Party 12 pan State Hluttaw palai mun dem ding mimal 98, Amyotha Hluttaw palai mun ading mimal 63 leh Pyithuh Hluttaw palai mun ading mimal 49, vekpi gawm mimal 210 dem ding uh ci hi.\nKarean State, Hpa-an khuapi ah August 25, 2020 ciang tuikhanna hangin haksatna atuak mimal 2,100 val om hi, ci-in kumpi lam thunei ahi U Zay Htet Aung in gen hi. Tuikhanna hangin haksatna a tuak mipi te pen camp mun 7 ah koih uh ci hi.\nMyanmar Galkapte in May 9, 2020 pan August 31, 2020 dong AA kipawlna loh siah mualmi thautawite tawh kido/kapna pen kakhawl phot ding uh hi, ci-in a tangkona aneih uh pen September 30, 2020 dongah khanto uh hi.\nRakhine State, Sittwe Township simloh Kyauk Phyu, Aan, Taung goh leh Than Dwei Township 4 te ah zong Stay at Home thukhun zuih dingin thunei ten tangko uh hi. Tulaitak Rakhine State ah Covid-19 natna ngah mimal 100 val ki behlap hi.\n2020 kiteelpi ah mee kuanglui ding mimal pen party tuamtuam pan leh mimal ngiat a alui ding mimal gawm pen 6,500 val pha hi, ci-in thu nei ten gen uh hi. 2015 kiteelpi lai in mimal 6,038 in mee kuanglui uh ahi hi.\nCOVID-19 natna om sung Cidamna lam kipawlna in mipi 30 tungsiah omkhawm theilo ding cih thukhun pen Daw Aung San Su Kyi in palsat hi, ci-in U Nyi Nyi in thukhenzum ah thu abawlsawm pen Palik thunei ten hih ko hih theih thu hilo ahih manin ko thubawl theilo ding hi ung, ci-in gen uh hi.\nTurkey gamah tuikhanna hangin mimal 7 in sihlawh in mi 10000 val bangin inn leh lo nusia kihem uh ci hi.\nMore: Tuni Zogam ~ Pu Go Sawm Khup\nNorth Korea Kumpipa Kim Jong-Un sibup ahih manin gam vai tawh kisai vai khempeuh a nau nu Kim Yo-jong in vaipuak la hi, ci-in Korea media ten gen uh hi. Source : 7day news, , RFA, Eleven Media, The Myanmar Times, KhonumThung. Thukai khawm : Lia Lu Lun, Lia Shang Shang.\nPrevious: Thuthak tomkim ~ The Tedim Post (25 Aug)\nNext: Makai Nehemiah leh Zogam ~ Pau Do Lian\nKimpu leh Kimpi – 2 ~ Hau Za Cin\nKimpu leh Kimpi – 30 ~ Hau Za Cin\nHELL Khuk pan laikhak\nKum 10 aphapan atanu vanleng tungah anu leh pate’n nusia kha ~ ZD\nHehpihna tawh khatvei ong post kik nuam ing ~ Cing Van Kim\nKawlgalkap te’n Rakhine State sungah migilo 3 kaplum\nJapan ah Rollercoaster khat vandawn ah bungbusa in khawlcip, mi 64 awkcip\nTulsa Paina Report ~ Rev. Gin Khan Nang


url: =Malaysia huhna tembaw Kawlgam ah luttheih nadingin phalna kipiata ~ ZD :: ZOMI DAILY\nposted on 18 January 2017 at 11:51 pm Lomkholna: Malaysia, Myanmar, News, Sawltak\nMalaysia kumpi te’n Kawlgam, Rakhine State sung aom Rohingya Community te huhna pianuam in akipeipei uh hi a, tuni petpet ciangin Myanmar Government in huhna piaktheih nading phalna piata cihthu NST pan kiza hi. Kawlgam aom Rohingya Community te adingin nektheih tuamtuam Food Flotilla ci’n tembaw tawh Malaysia pan apuaksawm uh ahihi.\nMalaysia kumpi te’n amau lunggulhna ahihleh Rakhine State, Sittew khua dongah tembaw tawh vapuakding cih lunggulhna anei uh hi a, ahi zongin lauhuaina tuamtuam om ahih manin, Sittew khuadong ah apaiding uh Kawlkumpi in phallo a, Yangon ciangbek paitheiding cihi.\nHihvai tawh kisai Malaysian Ambassador to Myanmar asemlaitak ahi Mohd Haniff Abd Rahman in tuni in agenkhiat hi a, Myanmar Humanitarian Mission sepding vaitawh kisai Kawlkumpi thunei te’n kamtawh phalna (Verbal Agreements) hongpiata ci’n genkhia hi. Tuni Malaysian Delegation leh Myanmar Representatives te ki muhkhopna panin ki thukimna angahthei uh kici hi.\nHih Malaysia pan tembaw tawh apuaksawm uh Humanitarian Mission pen huhna vantuamtuam akigawm in Tone 1000 val pha cihi. Humanitarian Mission makai te ii ngetna ahi Sittwe khua dongah paidingpen lauhuai ahih manin, Yangon ciangbek Malaysia tembaw te’n puaktheiding cihi.\nTuni pen kamtawh thukimna akinei hiphot a, amanlang in laitawh thukimna (Written Agreements) aki ngahthei mengmengding in kilamen cih Mohd Haniff in genkhia a, geelnasa bang ahihleh February 03 ni in huhna piak kipanding uh cihi.\nMalaysian Ambassador to Myanmar Mohd Haniff tawh kimuhkhopna ah Kyaw Moe Tun (Director-General of Myanmar’s International Organisations and Economic Department) leh Dr Win Myat Aye (Myanmar’s Minister for Social Welfare, Relief and Resettlement) te kihel uhhi. ZD Sawltak #zomidaily\nPrevious: Tulaitak Zangkong! (18 Jan 2017) ~ Pu Thangboi\nNext: Naupang Kepna tawh kisai ~ T. Sawm Lian


url: =Malaysia Airport Terminal sungah Passenger lobuang lutsak nawnloding :: ZOMI DAILY\nposted on 15 July 2016 at 5:33 pm Lomkholna: Malaysia, News, Sawltak, World\nMalaysia gamsung aom Airport Terminal sungte ah Passengers te lobuang adangte lutsak nawnlohding geelna om cih tuni Friday ni in Deputy Prime Minister Ahmad Zahid Hamidi in genkhia hi. Hihpen Security alungmuanhuai zawding in ageelna uh ahihi.\nHihvai tawh kisai nung Wednesday ni inzong kumpi thunei ulian te Cabinet Meeting nei uh a, tuasung ah hihvai kinakkup mahmah uhhi. Tuni ciangciang vanleng tawh alengkhiading aom ciangin innpan vaikhate in Check-in Counters dongdong zuipheithei uh a, ahi zongin hipen lungmuan huailo, ngongtatna khatpeuh omkhathei cih ngaihsutna tawh innpan vaikha te Airport Terminal Building sungah lutsak nawnloding cih geelna anei uh ahihi.\nHihvai tawh kisai akisambang in avaihawm, asemding in Cabinet Meeting panin Transport Minister Liow Tiong Lai mawhpuak kipiakhin hi. Amah in Malaysia Airports Holdings Berhad tetawh kamkupna hongneiding uh a, akisam bangbang in hongsemtoding uhhi.\nVai akha Terminal sungah alut mite bekthamlo, mawtaw leh Taxi cihte zong Airport Terminal Building tawh akinailua in koihsak nawnlohding cihzong kikupna nei uhhi. Tusungteng leitung gamtuamtuam ah migilo te ngongtatna tuamtuam kiza kawikawi a, Airport khawngzong mitsuan in neipianpian uh ahih manin, Malaysia kumpi thunei tezong gamsung Security aom theihtheih nading in ahanciam mahmah uh ahihi.\nTuabek thamlo Malaysia gamsung ah ih thuaklah mahmah ahi palik tezong ulian te’n tawm salualai uh a, palik leh galkap khanbehding cihzong kiza hi.\nAbeisa inzong Kawlgam mite phadiak azin khiading ahih keileh vaitungding khat omleh vanlengtual ah kizui ngekngak, Terminal sungah midang tetawh gamtat luhekzia kibanglo phadeuh omthei ahih manin, thusit atuak zeuhzeuhzong omtheizel hi. Mailam ah tuate hong lemtangnawnlo khading hi. ZD Sawltak #zomidaily\nPrevious: Piancit gamsung ki phialkapna asi kibehlap toto, mi 84 si\nNext: Malaysia Sentul KTM meileng lampi gei ah Bomb kimu\nA 8 veina Zosiam Gospel leh Medical Trip vai zaksakna ~ Sia Pau Khai


url: =Thuthak Tomkimcing 11 Feb 2014\nA. Time Sequential Auto Sectionalizing Syste, Project\nYangon khuapi ah mei pai loh hun sung in akizang thei ding JICA tawh kipawl in Meitha kipiak theihna set lam ding kipan khia ahihi. Hih tawh kipawl in Japan pan in Auto Switch set 4 Takitah meiline pi tawh zop ding ahihi cih 11 Feb 2014 ni in tangko khia zo ahihi.\nB. Kawlgam ah anih veina Numei Mangputal\nKumpi Thein Sein in anih vei na Numei Mangputal ding in Dr Khin San Yii koih leuleu ahihi. Dr Khin San Yiii B.Com (Accounting and Auditing) leh M.Com (Trade and Marketing) zo khin hi a, Germany gam University of Goettingenin Sang pan in zong sangman ahihi.\nC. Plannet 6 te nasep na ahilh thei Sangnih man khutbulh Nai\nVan Cleef & Arpels te'n Ngun leh Khamh dawlpi leh tui namtui bawl Company pan in muhna leh theihna anei Nai hoih mahmah bawl khia ahihi. Tua nai pen Christiaan Van Der Klaauwtawh akizop ciang in Midnight Planetarium Nai ci leuleu uh a, Planet 6 te ii kihei zia oltak in theikhia thei ahihi. Nai tu laitak in $ 245000 man ahihi. Hih nai bawl khiatna ding in kumthum sung zek kai ahihi cih TechSpace gen khia hi.


url: =Sengam paina ~ Pu Thangboi :: ZOMI DAILY\nposted on 16 May 2017 at 12:19 pm Lomkholna: News, Thangboi, Zomi\nLeitung a mitampen gam ahi Sengam (China) ah Pasian in tuka (May 2017) ni 8 ni pan 13 ni dong hong paisak in Avanglian Akhutma tampi hong musak ahih man in pawlkhat teci kong pang nuam hi.\nIh theihsa ciat mah bangin Sengam pen communist gam ahih man in Christian upna pen ensan mahmah uh hi. Ahi zong in thu-um mi tampite’ cihtakna leh thuakna hang in tuni in Sengam ah christian tam mahmah ta hi. Leitung leh a Sen kumpi mahmah in a theihloh kal in Sengam ah christian pung mahmah a tuni in million 160 val phata hi. Sengam bup i 10% val thamtham phata hi. Hih zah aphak lam Sengam a christian makai pawlkhat bek in theisim khinkhian hi.\nHih zah a khanlawhna atun theihna ding a Pasian’ mizat mahmah khat ahi Sen underground church te i makaipa tawh Pasian in 2015 kum in Shan gam Muse khuapi ah hong kimusak hi. Amau Muse ciang hong simlut uh ahi hi. Ni thum sung hunnuam kazang khawm thei uh hi. Amah pen American kumpipa Obama nangawn in amuh nop hang mukhalo hi. Sen kumpi in phallo hi. Sen kumpi in tamveipi man in bawlsiatna namkim thuak hi. Akum tamlua nailo himah taleh bawlsiatna namkim athuakna hang in dam hetlo a mihing’ ngaihsutna abat leh sawt nungta nawnlo ding hi.\nSengam ah christian dei (denomination) thum bek om a ko kimuhpihpa i pawlpi mi million 100 val hi. Pawlpi mi tuazah aneih hang in ki niamkhiat mahmah veve hi. Mi mawkmawk bang lel hi. Sengam ah asimtham in khanlawhna lianpi atunna huhau in agam uh zong kihong in khangto a tuni in leitung ah ahaupen nihna hita uh hi. Biakna lamzong kihong mahmah ta a biakpiakna khawng kineithei pianpian ta hi.\nKawlte’n Shweli acih uh ama’ min taktak Ruili akicihna khuapan in Pasian’ thugen ka kipan uh hi. Hih Ruili ah sawtpi pekpan a ana om Zomi khat tungtawn in pawlpi khat piangkhia a kawlpau leh Sen pau tawh biakpiakna nam nih kinei a nuam mahmah hi. Pasian in hong ompih ahih man in inntekte leh ko apai teng in nuam kasa mahmah uh hi.\nRuili khit ciang in Ruili pan nai 3 val deuh akipaina ahi Ying Jiang khua kapai uh hi. Hih khuapen KIO/KIA te i phualpi ahi Laiza tawh kinai hi. Kachin gam pan a piang suangmanpha teng in hih khua tawn hi. Khuabup in suang zuakna vive himai hi. Sun sung tawlnga uh a zan ciangin suang kizuak ziahziah hi.\nHih Ying Jiang khua ah sun thum sung Pasian’ thu hilhna kanei uh hi. Mi tampi hong piangthak a Buddhist numei nih in ki tuiphun nuam ung ci ahih man in ani tawpni (May 12 ni) in tua tegel ka tuiphum uh hi.\nThusinna manta in thu ka nget laitak un ka khe kikal ah mikhat hong lut phei hi. A tuung lam in naupang khat peuh hilel inteh ci kahih man in kamit ka hak tuan kei hi. Paikhia thei mahmahlo ahih man in ka mit hak in ka et leh naupang nahi hetlo in tangvalno khat na hi hi.\nTua tangvalnopa i mit ka et ciang in “Hong hon in” aci dan khat in ka thei hi. Kei zong alutung ah khutnga in thu kangen hi. Lawmteng in zong atheih uh ciang un hong buakhuan pheipah uh hi.\nA unu zong tua mun ah om a a unu’ genna ah amau pen anu leh apa kikhen in anu un sihsan khinta in apa uh zong thong akiat laitak ci hi. Hih anaupa pen abil ngong in mi lau ngiat ci hi. Ahi zong in thungetna te Pasian in hong dawng in abil in khuaza ta a, launa pan in zong suahtakna ngah hi. Mi launawn deklo in la bang akisak teh diang ziahziah ta hi. Hallelujah !\nMi Bawngham Khat\nYing Jiang pan in Ruili lam zuan in May 12 ni in kaciah kik uh hi. Zan tun in tawl mahmah ka hih man in ka tunna ding uh hotel ka tun ciang un lupna tung kidenna in kizan ding kacih laitak “Siate siate hong paipak vo” ci’n mi khat hong kiko taitai hi. Ka va delh phei uh leh hotel neite i tapa ci uh in tangvalno amelhoih mahmah khat na om hi. Anu mahmah in hong paipih hi.\nAnu’ genna ah “Amah pen khat veivei teh bawng aw lawi aw dan khat in awnggawp thei hi. Zan kim zankhang in zong awng thei hi. Mun tuamtuam ah kalah kawikawi uh hang dam zolo hi.” ong ci hi. Ko zong “Pasian dongh phot ni” ci’n thu kangen uh hi.\nThungetna tungtawn in Sia Hang Lian (Pha-an Bethesda pawlpi pastor) in thusuak hong ngah hi. “Alawmte tawh kitawng ngei a alawm te’n bum hi” ci hi. Tua tangvalno pa’ kiang ah na lawmte tawh na kitawng ngei hiam ci’n ka dot uh leh anu in “alawm te’n vuak-huan ngei mah uh” ci hi. A mahmah in zong kitawng ngei ung ci hi.\nDeihtak thu kanget uh ciang un suahtakna hong ngah hi. Tuani zan a kipan in awng nawnlo ci hi. A nu lungdam lua ahih man in “Siate aw sum bangzah hong piading kahiam” ci liang hi. “Ko sum thalawh hikei ung. Sum piak kullo” kacih uh ciang un alung nuamlo lua ahih man in letsong tampi hong piak ban ah hotel tunman zong hong lalo hi. Taamlai hoh un. Hotel man hong lalo ding hi’ng cilai hi.\nYing Jiang a ka tuiphum uh nih lak ah a khatpen in amau’ omna Wan Ding khua ah ong hawh tapeuh unla kanu gupna thu hong gensak un ci hi. Hih Wan Ding pen 2016 kum Nov 20 ni a kipan kawl galkapte tawh nasiatak a kikap ahi Northern Alliance te’ lak (capture) ngei khua ahi Kyu Gote Pangsai tawh ki galsai lian hi. Kawl leh Sen akizop cilna khua hi.\nKa hawhna te un hih Wan Ding leh Ruili ah ansaipi nei uh hi. La Show ah zong athak khat a honsawm laitak uh ahi hi. Anu gupna thu deihtak in ka genpih uh hi. A kam in bel “Na kan lai ning” hong cih sam hang in amel ih et teh suakta mahmah hi. Hong taam lai tapeuh un na utna penpen uh hotel nuampen ah hong koih ding hi’ng ci hi. Akam in agennop loh hang agamtat zia ih et ciang in suahtakna ngah ahih lam kitel mahmah hi. Ko tawh kithuah nuamsa ngiat hi. Ruili dong hong zuiphei hel hi.\nKa theihkhiat thu (lesson learned)\nNung kha sung in Tuipi khua pai ding in Pasian in hong sawl hi. Gentheihna leh haksatna tampi katuak hi. Dangka teng 3 lei kabat lawh hi. Ahi zong in ka sup kabaina teng sang atamzaw pek Sengam ah Pasian in hong atsak kik hi.\nLeitung bup Pasian’ neihsa hi. Lokho ding in hong sawl nana ah va khawh photphot ding hi. Ih lo khawhna pan in bang mah apiang tektek kei zong in Pasian in buh at hun teh buh omna ah hong atsak thei lel hi cih ka theihkhiat thuthak khat hi.\nLai nong simsak ka lungdam mahmah hi. Pasian in a thupha tawh hong tuamcip ngiat hen. Amen\nNote’ itna sung ah\nPrevious: KBZ Bank ah nasemkhat sumtuh “Counterfeit Currency” vaitawh kiman\nNext: Ampang ah kum 65 aphakhin nupi khat damaih kitaih in kithatlum\n16 May 2017 at 11:24 pm\nThupi in zaknop mahmah ei\nPu thang. Lungdam hi.\nMinam lian (khen nihna) ~ Thang Khan Mang\nTu ni-in a lipkhap huai thu khat Zogam ah piang ~ Thang Khan Lian\nUS Tulsa khuapi pan Pi Zam Ciin (Haupi khua, Gualnam beh) in hongnusia


url: =Pasian maw Pawlpi? Thukhun(bylaw)maw Gupkhiatna Thu? - TUNGZANG NEWS\nPasian maw Pawlpi? Thukhun(bylaw)maw Gupkhiatna Thu?\nPawlpi neilo ding, Pawlpi thupisak lo ding cihna bel hi kei. Tua i Pawlpi thukhun(bylaw)te peuh i gengen zahin, Pasian kammal leh Gupkhiatna thute tangko zel leeng hoih zaw lo ding hiam? Pawlkhatte'n Pasian munah, Pawlpi koih in, Gupkhiatna munah Pawlpi thukhun(bylaw)te peuh koih ihih manin dahhuai ka sa hi.\nPasian' munah Pawlpi a koihte in, Pasian' hoihna leh ama kammalte sangin, a Pawlpi thute khawng uh hong gengen nuam zaw ding uh hi.\nGupkhiatna munah Pawlpi thukhun(bylaw) a koihte in, Gupkhiatna Thu gen nading hun khempeuh, Pawlpi thukhun(bylaw)genna in hong beisak lel ding uh hi.\nPawlpi leh i pawlpi bylaw(thukhun)tuamtuamte sangin, Pasian bekmah liansak in, a lian mahmah gupkhiatna thu leh thuhoih thu manphate tam gen zaw le'ng, Pasian zong lungkim/lungdam zaw ding hi. Bang hang hiam cih leh, Topa Jesu mahmah in zong, mi khempeuh pawlpi mi na suaksak un ci lo a, "Mi khempeuh keima nungzui nasuaksak un,"(Mt 28:19) ci zaw hi. Tua banah mi khempeuh tungah thukhun(bylaw)na hilh un ci lo a, "Mi khempeuh tungah lungdamna thu na hilh un,"(Mk 16:15) ci zaw hi.\nBang Pawlpi-ah omin, bang thu thukhun(bylaw) zangh cihte sangin, Jesu nei maw, nei lo cih bek thupi hi. Hun nunung hi ta ahih manin, i pawl lungsim neih gelgalnate nusia-in, a lian mahmah Gupkhiatna Thu thupi sakin, Jesu nei maw neilo cih tawh ei mimal nuntakna ciat kisit phakik ni. Itna leh deihsakna lianpi tawh…\nKhazih sungah, David Tuang


url: =Phaiza khua satna thu :: ZOMI DAILY\nposted on 25 August 2019 at 7:48 pm Lomkholna: Article, History\n1. Thuam Thawng’ munah Tawng Gen\nKaptel Ukpipa Thuam Thawngte pata Myo-ok suamna hangin, Kumpi’n manin Thong sungah hong sih tak uh ciangin, Hatzawte Tawng Gen mitei khat a hih manin Kaptel ah vaihawmin hong om uh hi. Thuam Thawng’ zi Thang Ning tawh kikopin thu khat peuh peuh kikum in zu peuh sim khawm zel uh hi. Tua banga hong kikholh uh ciangin a khuapih te in kingai kha ding hi ci-in ummawh pian uh a hih manun, a tat a hekna uh encik den uh hi.\nTua banah Thuam Thawng thong hong kiat ciangin Kumpi in Tawng Gen Kaptel hausa hihna laipi na pia hi. Tua bang thu hong om ciangin Sukte in, Vaphual’ tuanna-ah va-ak tuang ding, ci-in thangpai mahmah uh hi. Thang Ning leh Tawng Gen kithuahin thu leh la ki kumkhawmin, zu leh sa a nek khawm uh ciangin atanaute thangpai semsem in mawh uh hi ci-in thubawlin lengla khah uh hi. Tawng Gen tate in, “Pa aw, no, tua bangin khial kha takpi nei vuam? ci a adot ciangun Tawng Gen in, “Tate aw, hilo lua kisa-in ka nuih bang za liang veh aw,” ci-in zum nuih pingpung kawmin dawng hi. Tua banga upmawhna a om ciangin liausak uh a tua hun laitak a liausum asang pen, Lawi 8 hinapi in, Tawnggen lawi 11, na liau sak eu au mawk uh hi. A lawi zong sum lawi hilo-in kawl pan a akaihtoh ngiat uh lawi 11 na liausak uh hi.\n2. Tawng Gen in Phaiza khua satna:\nKaptel khua-ah Tawnggen in hausa a sep laitakin, Thuam Thawng’ ta nihna Do Tual in a khua atui hanthawnin, “Hih bang teng banah kapa’ za hong laihsak a hih manin, ih khua ih tui luah dingin phal kha’ng,”ci-in hawlkhiat ding na sawm hi. Tawng Gen in A khuapihte’ simmawhna leh hazatna a theih ciangin, Kaptel khua nuamsa nawnlo-in Dallang(Rallang) khua bel dingin na pai khia a, hatzawte Gawt Suah leh Gualnamte Phung Thang in na zui uh hi. Asanggamte in kha a, atai loh nadingin nakpi-in na kho uh hi. A khohkhoh uh hangin kho zo tuanlo a hih manun, suangbuk ciang dong zui uh a, tua pan ki lehkik uh hi.\nTua ciangin, Tawng Gen, Pau Gin, Kai Zel, Thang Tuah, Gen Amte, Singlei gam leh Phaiza gam et ding avaihawm ciangun, Gen Am, Zuan Thang, Hang Vungte va pai uh a, tu laitak a aki ne Tuinak cik munah, Sahang khat leh Ngal khat a kibuan lum a si a muhna thu uh a gen ciangun, gamhoih gam pha hi, ci-in teen nadingin, thukim uh a, Kum 1885 kumin, Kaptel panin inn 20 ding khia-in, Ciingpikot na tung masa uh hi. Ciingpikot ah kum 12 a naten khit uh ciangin kum 1897 kumin Thalmual khua na tung uh hi.\nTua hun laitakin Phaiza gam leitangah, Laitui khua pan a apai Siamsuangte inn 6 na teng khin uh a, khuataw zaangah Vangtehte na teng khin zo uh hi. Tua mun mahah Nekgen,Neihkhup zong inn 13 kum 3 sung khawng mah na teng khin zo uh hi. Tawng Gen in Phaiza khua-ah a ten theih nadingin, Tonzaang Ukpipa Hau Cin khup’ tung panin, a na nget ciangin ngah a, Thalmual khua-ah kum 3 a na ten khit uh ciangun, a kim apam teng zolin, Vangtehte’ khuakhung abal lei vuah 1900 September 5, ni-in kigawmin na teng khawm uh hi. Tua lai munah Phai tampi po a hihmanin a khua min dingin, PHAIZA ci-in na phuak uh hi. Tua ciangin a nuai a bangin nasepna hawm pah dimdiam uh hi:\n1. Tawng Gen — Hausapi — Hatzaw\n2. Kham Thuam — Upa — Neihgup\n3. Tun Ngul — Upa — Nekgen\n4. Kai Khual — Upa — Gualnam\n3. Nuntak sung kisam ding teng amau’ kivakna ciat bang a nasep hawmna:\n1. Kaizel — Siampu semsak — Hatzaw\n2. Kai Khual — Langkhen — Gualnam\n3. Tun Ngul — Tualtul tawisak — Nekgen\n4.Siing Gin — Daktum– Siamsuang\n5. Zam Khual — Sikseksak — Gangte\nHatzawte Kaptel panin Phaiza khua zuan ding a ana pai khiat ciangun, Pa. Kham Nok. Khual Neng, Kai Khual, Phung Thangte in na zui uh hi.\n4. Hatzawte Kaptel panin Phaiza khua-ah atai teng:\n1. Tawng Gen — Zuan Awn’pa\n2. Kai Zel — Thang Za Thawng’ pu\n3. Dam Vung — Gin Thang’ pa\n4. Thawng Kai — Thang Mang’pa\n5. Thang Tuah — Tuah Khaw Thawng’pu\n6. Hang Vung — Innmang\n7. Got Suah — Suah Do’ pu\n8. Tawng Cin — Cin Zam Thang’pu\n9. Gen Am — Am Khan Thang’pu\n10. Thang Gen — Gen Khaw Gin’ pu\n11. Lam Neng — Kai Tun’pa\n12. Pau Gin — Gin Za Suan’ pu\nPa. Thang Suah’ ta Tuah Khaw Pau pen Phaiza Zong Khup, Kham Khaw Gin’ sih zawh ciangin Saizaang panin kipi hi. Hang Songte zong Saizaang panin hong nung tai uh hi. Gualnamte Kham Nok leh Khual Neng pen Thalmual panin Talek na zuan hi. Phung Thang leh Kai Khual in Phaiza khua na zuan uh hi.\nPhaiza khua Pu.Khual Suan, Pa. Khai Khan Thang, Pa. Thang Khan Kap, Pa. Gin Za Dal, Muallum khua Pu.Khai Do, te’ genna pan leh Thang Cin Mang’ Coral Jubilee pan a kila ahi hi. A Collection by Rev. Thang Siam Lian\nPrevious: Myanmar kumpizum te ah Kawllai gelhnading in Unicode bek kizang tading\nNext: Zomi Idol ~ Dr. Do Suan Mung


url: =NUTE’ NI (MOTHER’S DAY). Gelh - BK Shwanno - Laibu Saal\nHome > Tun leh Zua Thu > NUTE’ NI (MOTHER’S DAY). Gelh - BK Shwanno\nNUTE’ NI (MOTHER’S DAY). Gelh - BK Shwanno\nGelh - BK Shwanno\nUnited Kingdom leh Ireland ah ‘Mothering Sunday’ pen Mother’s Day ci in Easter Sunday tun ma kal thumna ah zang uh hi. Hih hong kipatna pen kum zalom 16 hun lai a Khristian ten ciindan khat-a a neih uh, kum khat a nupite in a khankhiatna biakinn tek uh a veh ni uh hi a, hih ni in Nute leh a tate uh kigawmkikna/ kimuhkhawmna ni ahi hi. Tua hun ciangin nupi mun tuamtuam a sum thalawh a nasemte zong a innkuante a veh theihna dingun a nasepnate un a khuan (suty/holiday) pia uh hi. Pawlkhatte’ ngaihsutna ah Mary, Jesu Nu zahtakna hanga kibawlkhia pawi danin ngaihsun in March ni 1 (Easter Sunday March 22 ni-a a tun ciang) leh April ni 4(Easter Sunday April 25 ni-a a tun ciangin) zang uh hi.\nUnited States ah Nute’ Ni pen May Nipi nihna in zang uh hi. United States ah Julia Ward Howe in American Civil War zawh in kidona tawh kisai a om nawn loh ding deihna in numeite kipawlkhawmna khat a na pan a, ama thupi paipih ahih leh galvan kiamsakna ding leh muanna omna dinga nute’ panlakna ci-in 1870 in Mother’s Day Proclamation a na gelh a, ahi zongin hih pen tampi in theihpih lo hi. Julia Ward Howe in Nute’ Ni tawh kisai ngaihsutna a neih pen 1858 hun-a Anna Jarvis a kici numei khatin Civil War hun lai a kidote nih sianthona lama pattahna hun-a a na zatpihna ah Mothers’ Work Days ci-a ana gen pen pana hong piang ahi hi. Jarvis in 1868 kumin Civil War a kido Union leh Confederate kilemna dingin nakpi in pan na la hi. 1907 in Anna Jarvis si a, a tanu Anna Jarvis mah a kici in, a Nu’ nasep phawk tawntungna dingin nasep hong pan hi. Apianna Nu Anna Jarvis in Sunday School Sia a na sepna biakinn Grafton, West Virginia ah May 10, 1908 in a masapen Nute’ Ni zat in om hi. Tua ahih manin leitung bup in a theihpih bangin Grafton pen International Mother’s Day Shrine cih a theih in om a, tua mun a kipanin hih ciindan (Nute’ Ni zatna) state 45 ah zat in om hi. State tuamtuam ah 1912 ciangin hih ni pen khawlni (holiday) a zat in om a, 1914 in United States of America President Woodrow Wilson in hih ni pen American nupite a tate uh gal a site zahtakna ni hi dingin genkhia hi. Nute’ Ni zatna hun masapen pan kum 9 a cin ciangin United States ah Nute’ Ni pen mite’n sum muhna a zang (commercialization) ahih manin a pankhia Anna Jarvis nangawn in hih ni bawl nawn loh ding a deih masa pen hi leuleu hi. Nute’ Ni pen tuni ciangin zong U.S. ah sum tam kizat hun pen hi lai phial in gen uh a, National Restaurant Association-te’ muh danin hih ni pen US ah kum khat sung adingin a ni thupi pen hi-in restaurant a an ne a tam hun pen hi ci-in ciamteh uh hi. Gam khempeuh ah Nute’ Ni pen Americate’ ciindan ettonna hi a ngaihsun pawl zong om hi. Bang teng ahita zongin, hih Nute’ Ni in summuhna/sumzuakna tawh kisai lam hi loin Nute’ manphatna, gam mi hoih hi ding leh PASIAN ta hi dinga tate a pattahna uh phawkna hun a i zat ding hi zaw hi. Nute pen innsung ah kumpinu bang hi a, khamuanna, lungdamna, huhna leh itna hong tungsak Nute ahi hi. Nu pen i gamtatzia ding hong sinsak leh hong pattah (discipline) Sia masapen ahi hi. Nu dinmun pen haksa mahmah leh kipumpiakna na hinapi in a sepna uh a mualsuah ciangun lungdamna lianpi ngahna hi zaw in amau mahmah in zong a ngaihsut kikkik uh ciangin amahmah Pasian pan-a tate adinga letsong kipia ahihna uh hong kiphawk khia kik uh hi.\nNu hihna pen hih leitung paito zel dinga poimawh Pasian ngimna omsa hi a, naungek hong pianga mithak khat a hong om ciangin Pasian’ min phat a om in PIANGSAKPA ahihna kiliansak hi. Tua ahih manin mihingte pen ‘Cipha a tampi pha a leitung a dim ding (Pian. 1:28) a Pasian in a deih ahi hi. Hih bangin Pasian deihna a tunna dingin Nu leh Pa in mawhpuakna kibang nei hi. Khrstian Nu hihna tawh kisai in Nu in tate Pasian nungzui (Christian disciple) hi ding a pattah ding a mawhpuakna ahi hi. Tua manin Nu in tate Pasian ngimna a tung dingin seek in lam a, Nute pen khalam leh salam a tate pattahna a semte hi uh hi. Nu in mong nei loin tate itna nei in tate a dingin khamuanna hi a, Pasian thu tawh kituak lo leh ama gen banga a tate a gamtat loh uh ciangin lungtang sut pailet banga na a sa Nute ahi hi. Khat veivei ciangin tate’ hoihna dingin Nute in eima hatna leh ngaihsutna tawh tate pattah hun om kha thei hi. Tua ahih manin, “Kha Siangtho makaihna lo tawh Nu dinmun bang ci-in lawhcing takin kizang thei mawk ding?” cih ngaihsut huai mahmah hi.\nVantung Pasian in leitung Nu Ama TAPA pianna ding a zang in Nu’ tungah zahtakna lianpi pia hi. Vantungmi in Mary pen leitung a honkhia ding Pasian Tapa pianna ding hi ci-a Mary a hilh lai-in lamdang sa in, “Kei pasal tawh a lumkhawm ngei nai lopi hih thu bangci pian’theih ding ahi hiam?”(Luk.1:34) ci-in lamdang sa mahmah a, Vantungmi in, “Nangma tungah Kha Siangtho hong tung ding a, nangma tungah Pasian’ vangliatna hong om ding hi. Tua ahih manin a hong suak ding a siangtho naungek pen Pasian’ Tapa kici ding hi. Na behnu Eilizabeth zong thei in. A ciing hi, kici napi-in a teek mahmah zawh nungin nau paii a, tu-in a naupaii zawh kha guk pha ta hi. Tua ahih manin Pasian in a bawl theih loh khat zong om lo hi” (Luk.35-37) ci-in dawng hi. Pasian in Nute zahtakna pia takpi hi. Nu hihna pen letsong bek hi loin Pasian sapna zong ahi hi. Hih hihna pen biakpiakna ah kimuthei hi. Numei khangham khempeuh lam tuamtuam in Nu hihna dinmun neite ahi hi. Pianna Nu hihna nei ki-om a, khalam Nu hihna nei Nute ki-om hi. I vekpi in lungsim sungah Nu hihna tawh kituak a leitunga i om sunga Pasian deihna tawh kituak-a ama minthan'na dinga i sep dingte mangngilh loh ding poimawh mahmah hi. Naupangte in zong salam leh khalam a nute zahtak a a thu uh man ding mawhpuakna lian mahmah ahi hi. I Topa Jesu Khris Pasian’ Tuuno in leitung mite’ ading a a hinna pia a singlamteh tunga a kikhai lai nangawn in a Nu zahtakna pia a, A nungzui a it mahmah John kiangah a Nu kem dingin mawhpuakna guan hi.\nNute’ Ni in tate in Nute’ tunga lungdamthu puakna leh itna latsak theihna hun ahi hi. Itna kammal khat, bang hiam khat letsong piaka thunget khawmna neih cih bang thupi a, ei adinga hong sepsak zozaite hanga lungdam puakna hun ahi hi. Pawl khatte pen Nute tawntung nopsakna gam tung khin omkha ding hi. Tuate in zong Nute in a dam lai a a maute adinga a a sepsakte ngaihsun in phawkkik in lungdam puak in itna kilangsak thei hi hang. Nute’ Ni tawh kisai in Rev.Job. Nang Khaw Thawng in a gelh ''A Etteh Huai leh a Etteh Huai Lo Nupite'' cih tawh i thugelh zo ni. A etteh huai lo nupite:\n1. Eve: Eden huan sunga innkuan nuntakna dinga Topa’ piak pen zahtak loin mitmuhna lam kep zawh lohna tawh a pasal lam pialpih hi. A suahtakna dingin a pasal thu zong mang lo ahih manin leitung khempeuh in siatna ngah lawh hi (Pian.3:6).\n2. Job' Zi: A innkuan sungah haksatna a tun ciangin Pasian ko loin a deihna thei kha lo-a, “Na Pasian samsia in la sisuk in” ci-in a pasal kiangah gen hi. Innkuan nop laitak biakna mi mahmah a, haksatna a tun ciang phun nuam mahmah in Pasian nangawn langpan nuam a om pen Job i zi tawh kibang hi (Job 2:9).\n3. Lot Zi: Pasian in a innkuan in a sapkhiat hi napi innsung Nu pen nunghei kik ahih manin cikhuampi suak hi. Innkuan sungah Nu pen hi napi-in pa i thuvaihawmte palsat a biakna hanga leitung taisan ding haksa a sate Lot zi tawh kibang hi (Pian. 19:26; Lk.17:32).\n4. Mikhal: A pasal David Topa min phat a a laam laitakin panpihin a lampih ding cih gen thadah maizumin taisan zawsop hi. I pasalte Pasian adingin a kipiak laitak dongtangsak den a, nupa kal a Jesu om ding nangawn a hazate pen Mikhal bang ahi hi (IISam.6:16; 20-23).\n5. Jezebel: Ama huang sungah huaihamna tawh om a, a vengpa Naboth huan laksak dingin a pasal kun hi. Israel kumpi Ahab a lawmpa hangin kisathei hi. Pasalte’ nasep theihna khawng suanga mite tunga zawh thawhna tawh gamtat pen pasalte a buaisak, kitapkhapna a bawl Jezebel tawh kibang hi (I Kum. 21:1-29).\n7. Herodias: Ngeina lopi-in Herod tawh kiteeng in Tuiphumpa Johan in tai a, tua thu lungkim loin a pasal kiangah Johan lutang ngenin a lu tansak hi. Ei i thuman lohna hong hilh dingin Pasian’ hong sawl mite tungah thuk kik nopna lungsim neih pen Herodias dinmun hi (Mk. 6:14-29).\n8. Saphira: Pasian tungah vante piak ding selin sawltakte’ mai-ah zuau genna tawh a nupa un sihlawh uh hi. Innkuan sungah Pasian thupha sangin Topa’ ading i kisik a, innkuanpihte piakna khawng a gensiate Saphira dinmun hi (Sawl. 5:7).\nA etteh huai nupite:\n1. Sarah: Sapna kiciantak thei kei taleh a pasal Pasian sapna ah muangtakin zui hi. Pawlpi kitangsap bang thei zo kei taleh Pasalte Pasian in a sapna zuih theih pen Sarah bang hi (Pian. 12:1-3).\n2. Rebekah: Pasian thupiak um ngam a, a pasal mel mu kei ta leh kiteen ding ut in a pasal zuan ngam hi. Kiteenna thukhaam upna tak tawh a lente pen Rebekah bang hi (Pian. 24:57-60).\n6. Marka’ nu Mary: Jesu leh a nungzuite paisan pawi an nekna dingin a inn phaltakin pia hi. Inndei tungnung awngsak hi. Innkuan sunga nu pen in Topa tawh kipawl a holim dingin mun bawlsakna innkuan-ah Jesu hong teenna hi (Mk. 14:12-16).\n7. Bethani khua Mary: Sathau namtui manphate it loin Jesu lutungah buak ngam in a sam tawh a khe zut a, tua innsungteng sathau manpha namtui kizelsak hi. Topa mai-ah Nu pen kitamkham a, neih manpha penpen Jesu piak ngamna pen Mary dinmun hi (Joh.12:2-3).\n(Sia BK Shwanno in Lungdamna Aw, May 2015 ah a gelhna panin kiteisawn ahi hi).\nItem Reviewed: NUTE’ NI (MOTHER’S DAY). Gelh - BK Shwanno Description: Rating: 5 Reviewed By: Cinpu Zomi


url: =Vondeih Kep Ding – 46 (Pau Khan Kap) :: ZOMI DAILY\nVondeih Kep Ding – 46 (Pau Khan Kap)\nposted on 24 August 2016 at 4:00 am Lomkholna: Article, Paukhankap\nNang adingin laikhak khat khit khat gelh in kong khak zel hangin na pa in ka lunggulhna bang ahi mawk tam, ci-in khat veivei ciangin lung hi mawh in om ing. Atam zaw in thu kihilhna ngai nuam loin a zaknop loh lam na pa in zong thei ing. Adiak diak in pa te-in thu hong gen leh nu te hong gen danin awnem tak tawh gen cih om ngei mel lo-in, tawt hipian den zaw hi. Tua banghun ciang a lehlam in kigam ta nuam sese hi. Kong gen thute nang adingin kam khauh zong asuak om thei kha mai in teh. Ahi zongin a sia le a pha khen thei khin ta na hih manin na pa kong deihsakna nate hong sangkhial dingin um keng. A vekin na zui gai kei zongin a tawm penpen in kong genthute-in thu hong ngaihsun sak dingin lam en ing. Tua bek hileh zong na pa ka lungkim khin ta.\nZan nitak na nu tawh ka ki hopih khit ciangin ‘tawngno tawh ki honuam si’ng e,’ ci-in na nu kiang na gen leh,‘nitak vak hong ciah nai kei veh aw,’ hong ci hi. ‘ Hong ciah haksi e, zankim ta lo ding maw,’ ka cih leh na nu in,‘a pa mah hong suun ding hilo dia,’ hong cimawk in nuikha lela ing. Kua te’n ah hawh cih na nu dong leng hong gen mah ding hiven ahi zongin nang nong gen nop kei leh tua khit ciang dotsim sawm pan ing.\nTua leh mi inn ah na hawh ciangin innteekte nopmawh sak dingin om kei in maw. Mi pawlkhat te mi inn hawh ci-in midangte tu ta leh a innkiu khawng ah dingding mawk uh hi. Ahih kei leh a phone peuh toktok thapai in a phone bekbek tawh buai in, kisai lo peuh in amah guak khawng nuinui thei hi. Mi inn hawh ci-in tuadan in om ding hilo hi. Ahi kei leh mi mehbawl khawng ciapsak zalzal in, a lupna khan khawng a etsak nuam sese mi om thei hi. Ki maingap i ciliang ta zongin lengna khat tua bangin midang inn ah a gamtat ding pen kilawm sa lo hi’ng. Nang tuadan in om cin, tua ci nawn ke’n, hong ci hituan keng. Mi lak ah na om ciangin a kilawm a kituak in na omtheih ding kong deih man hi.\nNa pute kiang leh na lawmte inn ah bel tuadan in na om zongin phamawh sa keng. Mi inn ah na hawh ciangin khat peuh mit adongtang sak leh innteek te’ nopmawh sak dingin na om khak ding na pa ka lung himawh hi. Tua sim loh adang om kei.\nNa MP-4 player asiat lam na nu in hong gen ciangin thei pan ing. Na khat peuhpeuh asia thei mah hi-in tua hangin na pa in hong tawng, hong taai lo ding hi ing.\nPrevious: A tapa laisimding deihsakluat manin temta tawh dawtlumkha\nNext: Zomite khanmawh bawk ~ Tual Khan Suan\nMalaysia gamsung aom Driving Licence neilo te ki limmat\nMyanmar kumpizum te ah Kawllai gelhnading in Unicode bek kizang tading\nAzi in nitak annekding pia haklua ahih manin thautawh kaplum\nA (3) veina mawtaw dim puak leuleu\nNa zi na itlam ki langsak in\nMalaysia kumpi thunei te’n Refugee te honghua mahmahta\nBang hun ciang khensat ding?\nKawlgam 2015 Kiteelna Hongnaai Hiaihiai\nTulaai Leitung Thuthang Tuamtuam updates April 5,2016


url: =Thupha leh hamsiatna :: ZOMI DAILY\nposted on 10 September 2018 at 9:16 am Lomkholna: News, Siamsin\nKammal in a kipulakkhia lian bangin nate piansak theihna ding akimutheilo leh akisiatheilo vangliatna nei hi. Ih pulepi, nulepa te kiangpan aa thupha leh hamsiatna thutawmcik ngaihsun pakding hihang. Mikhempeuh phialin ih nulepa te in thupha hongpia leh kingah aa hong hamsiat leh zong tua mahbangin hong piangthei hi ci in ki umciat hi.\nA maute in tawmcik a genkhiat pak pen hamsiatna a ngahmi tungah khangkhat dong ompih thei hi. Tua mi kum 100 a nungta zongin tua hamsiatna kammal in kum 100 dongmah nasem theilai hi.\nGtn; mikhat a zawngdingin kihamsiat ci ni. A hamsiat pa in kammal bek pau ziau hi. Kampauna bek ahihhangin tua kammal te in hamsiatna a ngah mipa tungah lamtampi tawnin na sem thei hi. Akimutheilo vangliatna in na sem aa hamsiatna a ngahmipa a mapai thei nawnlo hi.\nA mah a khaktan pen akimutheilo nate (kammal ) ahih ciangin tua mipa suakta thei nawnlo hi. Koi mun koi munah a pai zongin hamsiatna in sulzuih hi. Bangbang a sem zongin a mapai theinawn ngiatlo in khangkhat sung mizawngpa suakthei mawk hi. Hihpen akimutheilo te ii nasepdan leh kammal vangliatna ahihi.\nTua mahbangin ih pilepu, nulepa te in thupha hongpia leh thupha a kingah ahihi. Thupha kammal in i paina khempeuh ah i theihloh kal in hongzui den hi. I muhlohna sung huihlak ah na sem hi. I hauh theih nadingleh thupha i ngahtheih nadingin sun tawh zantawh na nasem hi. Kum ki ciangtan om lo, a mun leh a gam ki ciangtan lo in tua kammal in i nuntak sung tawntung hong ompih den ahihi.\nTua zah in a vanglian ih kammal te in ei ma nuntakna bek hiloin ih tu ih tate nungtakna sungah thuneihna neilai, nungtalai in nasemlai hi cihthu ki muthei hi. Tua ahihmanin ih tu ih tate a pilding, a hau ding, thupha a ngahding i deihleh kammal hoih nusiat ding kisam hi.\nNadang bangmah i pia zo keizongin hauhna kammal, pilna kammal, gualzawhna kammal pia lehang a hun a tun ciangin tua bangin hongpianglel ding uh hi. Nuntak nuamtawh nungta in i ngimna i takpiansak zawh nopleh a masa in ih kammal zem in puahpha ni.\n‘The Master Key System’ lai at Charles. F.Haanel in ‘words are invisible and become invincible power which will finally objectify themselves in the form they are given’, ‘kammal pen kimuthielo ahihmanin kisiatheilo aa a tawpna ah a mahle a mah in a ki pulakkhia bang tektek in hongpiang hi’ ci in gelh hi.\nTua hiaa a hilolam peuhmah pulakkhia nawnlo ding hi hang. ‘Ka thadah, ka ci nop theikei, piangzokenteh, lungkiat huailua, sum ka ngah hang khol theingei kei ungh, nuntakna pen lunggimna hi den, leitungah a muan huai mi om kei’ cih i pauna te khawl in mangpha pia ta ding hi hang.\nTuabangin kampau in leitung hoihlo hi i cihlaitak in midangte in sumhau, a cidam, lawmleh gual hoih tampi na neiuh aa nuam sa mahmah lel uh hi.\nBanghanghiamcihleh na kammal in na muhtheihlohna sungpan in nanghong uk aa na genkhiat bangin nasem hi.\nCidamna, hauhna leh nopsakna thu na pulak leh tua mahbangin na piangding hi. Hih pen Pasian kammal in a gen thu ahihi.\n*Baihlamtak a Nalianpi Sepna* Laibu pan hi. A laibu mahmah lei in a simnuam te’n kawlpi ZCLS laibu zakna leh Tedim Canedy zatuisai ah bukhat kyats 2000 tawh ki ngahthei lai ding hi. Siamsin Library\nPrevious: Malaysia Minister nungzui Officer khatin numei nikbawknuai pan Video zaihsimsak\nNext: Nainganzi Ciamnuih ~ Zomi Quavadis


url: =Bang Alternative Income Source hoihpending ~ Carey Suante :: ZOMI DAILY\nposted on 21 August 2012 at 8:29 pm Lomkholna: Article, Business, CareySuante\nA hoihpen cih theih ding om tuanlo hi. Nangma mimal lunglutna leh siamna tawh kituak penpen a hoih penpen hipah hi. Theih ding khat pen, tulaitak na nasepna hong buaisaklo ding, na innkuanpihte’n zong hong thukimpih uh khat ahih ding thupi hi. Bang hang hiam cih leh, na nasepna ah hun tampi na bei zawh ciang, hun bangzah hiam khat mah hih na alternative income a ding sep sawm na hih man in, na innkuanpihte zong buaisak kha ding hi.\n1. Passion — Na lunglutna tawh kituak khat sem in.\n2. Expertise – Na siamna tawh kituak khat sem in.\n3. Patience — Na nasepnapi pen hilo ahih man in, na hun neih sunsun ciang na sep bek ahih man in na deih bang in hong picing pahlo ding hi. Lungduai in.\n4. Commitment – Hih bang nasepna in cihtakna taktak kisam hi.\n5. Persistence — Lungkia ken. Lawhcing teitei ding cihna thu omlo hi. Kisin kik, kisin kik in.\n6. Diversify — Lawhcinna khat na neih leh, tua ah lungkim pahlo in a dang (alternative income source) zon beh lai in.\n7. Little by little — sum tawmtawm hong luang lutte mah limtak zeek in, khol ding ahihi. Hih na sum kholte tawh na business puah leh zuun theih hi. A lianzaw, a kicing zaw in bawl theih na ding sum ahihi.\nStep-by-step in sum muhna bang ci bawl ding cih en ni:\n1. Na lunglutna leh nuam na sak mahmahte tawh kipan in: Business khat peuhpeuh in i hun leh tha tampi hong laksak ahihman in i lunglutte bek mah i sep ding thupi hi. Tua ahih kei leh, na sumbawlna lawhsam veve ding hi.\n2. Business plan kician bawl/nei in. Na sumbawlna a nei ta zong in ngemna leh tupna kician neih ding hoih hi. Lam kiang ah nektheih neng zuak bek na hi zong ngaihsun detdet masa leteh lianpi suah theih lua hi.\n3. Sem khia in. Tupna leh ngimna bek tawh bangmah tangtung neilo hi. Na gelgel sang in sep khiat ding sawm zaw in. Tampi ngim sang in tawmcik sep khiat hoihzaw lai ding hi.\n4. Sin in la, behlap in. Na lawhcing pah kei zong in na lawhsapna pan sin in la, a hoih zaw ding leh a kician sem in nasep kisin tawntung in. Lawhsapna hang tawh a khawl pahte in lawhcinna ngah ngeilo ding uhi.\nExtra Income Bang Ah Zang Ding\nHun khat ciang in na sumbawlna pan in sum hong lut ding a, a meet hong om ding hi. Hihte bang a zang ding cih en ni:\nBat piakna in zang\nEmergency fund na innkuan a ding bawl\nKhol leh meetbawl kik theih hi\nNa sumbawlna ah meetbawl kik – na sumbuuk khan, a tamzaw van zuak, a hoihzaw a kilawmzaw ding in bawl\nSum meetbawlna dang zonna in zat theih leuleu hi.\nNang leh na innkuanpihte a ding in neek leh dawn a zang in na nuntakna nuamtuam sak in. Khat vei kia nungta ding i hihi. Carey Suante\nPrevious: A cidam innkuan ~ Dr. Sian Za Kham\nNext: Interview: Inn phawkna La agelh & asa lasiam Vai


url: =World Bank huhna lampi vai Hakha ah meeting kinei :: ZOMI DAILY\nposted on 22 March 2018 at 8:10 am Lomkholna: Liantuang, News, Zomi\nGelna om sa mah bangin 20 March nitak lamin Tonzang, Tedim, Kawlpi, Falam, Hakha, Thantlang pan kipawlna pawkkhat tangin mi 20 kim le World Bank makaipite CACC hall ( Hakha )ah nai 2 val sung meeting kinei hi.\nThu kikup bel tam simsim cih ding hi.\nAhuampi in bel World Bank sum tawh mawtaw lampi tuamtuam bek hi loin khua le tui khantohna ding project tuamtuam tampi kisem dinga tua nasepnate a lawhcin theihna dingin ei hih theihna ciat pan mapang khawm ni cih hi pi pen hi.\nTutung khualzinna ah Meeting nih le thum ki gawm thei in, Pu Pau Lun le Pu Hau Khen tawh zong hun nuam ngah thei in tha na ngah mahmah ing. Lian Tuang\n19 March: World Bank huhna lampi vai\nNungkum Taingen khanga mawtaw tuahsiatna tuamtuam le thudangdang pawlkhat hangin Zogam sunga World Bank huhna tawh lampi nasepnate khawlkik sawm uhi.\nTua tawh kisai in a kuamah ciat in kilung himawh tek a, ei mun tek panin deihthu le lunggulhna thu kigen tek hi.\nMimal le mipi kipawlna ( CSO) tuamtuam panin zong mapanna pawlkhat le ahi theibangin kipawl in thusunna kinei hi.\nI theihsa tek mah bangin World Bank in nasep ong kipan kik hi. Tua tawh kizom in mipi kipawlna ( CSO ) te tawh kimuh ding lunggulhna om cihna tungtawn in Tongzang, Tedim, Kawlpi, Falam, Hkha, Thantlang pan kipawlna pawl khat tawh World Bank thuneite Hakha ah 20 March in meeting kinei ding hi.\nTua lai ah kikup huai le thusun ding i lunggulh a om leh ken zong na gen sawn thei ding hi ing. Lian Tuang\nZolai tawh cidamna laibu ki letkhiading\nMinister of health and sport le mipi kikopin Cidam nading theihloh a phamawh thute (Standardized Health Messages) cih lamai 272 apha laibu pen Zolai in kilet ding hi.\nUpa makaite gelna ah laimai a lang pen Siapi Tuanno in let dinga alang pen CNRWG in let ding cih ahih manin CNRWG tangin Pa Zam Thuam in ong let dingin kikipsak hi. Lian Tuang\nZolai Simbu sunga tangthute\nZolai simbu sunga tangthute le Zotangthu ahoih tuamtuamte banah i paunak hoih nonote kawllai in let in amanglang theithei in puak ciat ni.\nIPRD department vaihawmna tawh Myanma gam sunga minam tuamtuamte tangthu le paunakte kaikhawmin laibu bawl ding gelna om hi.\nMarch 20 ni lap hamtang zo leng\nDr Thang Lian Kap\nDr Thuam Khan Suan\nSia Gin Khan Pau\nSia Neng Khan Pau\nSia Pau (ခ႐ုိင္ဦးစီ၊ ျပန္ ဆက္၊ ကေလးၿမိဳ႕)\nZam Thuam le kei kiang khat peuhpeuhah kipuak thei ding hi. Lian Tuang\nPrevious: Rev. Fr. Philip En Khan Mang siampi suahzawh kum 25 Jubilee kibawl\nNext: Cikha khua ah Malkual Idol 2018 ah kibawlding


url: =BUANLI KHUA TANGTHU. - Laibu Saal\nHome > Zogam Khua tuamtuam te Thu > BUANLI KHUA TANGTHU.\nBUANLI KHUA TANGTHU.\nBuanli khua i cih pen Tedim gam nitumna lam ah om a, Kawlgam leh India gamgi neh lentang mual dung tawh a kizom mual tung khua khat ahi hi. 1895 kumin kisat a 1995 kumin kum 100 cinna pawi kibawl hi.\n3. Hih thu nih hangin Lamzang khua pan in Kawngte-te Muizawl, Tuicinlui, Tongsial khuate ah hong kikhenthang mang ciangin, Pu Hau Khai leh Pu Vum Vial in kaihkhop kik ding hong hanciam uh a, hih bangin thu hong vaikhak uh hi: "Sim ah Mal ah kikhenthang kei un, tul khatin om unla annek tuidawn a cimawh zawzaw na ki-en khial kei un, khua thak khat satin na kigawm kik ta un.”\nGam En-in Pai\nLamzang khu-ah Pu Hau Khai leh Pu Vum Vial hong sih khit uh ciangin, a thu vaikhakte a tate in phawk gige uh ahih manin Pu Lam Sel makai in khuathak sat nang gam en dingin Pu Khat Suak leh Pu Sel Neng tawh va pai uh hi. Buanli khua mun a tun uh ciangin tuhun-a Sabual munah zan giakin leitang lukhamin phuisam-in aklui zangin ai san uh hi. Mang (dream) ai zong san uh hi. Zingsang khuavak ciangin gam hoih cih thu ngah uh ahih manin lungdam takin hong ciah kik uh-a, a nuai-a bangin la na phuak uh hi.\nPu Lam Sel La\na. Phung aw galkhua vadak ing e, lummeii in kaai zo ta e,\nb. Lim kaina gam sau sang e, ka sial sawn ding melmang e.\nPu Sel Neng La\na. Gilbawh al khuan ngai ing e, zalmang dawhin san ing e,\nb. Zalmang dawhin ai san ing e, taikhua hong val khuasiam tang bang pha ci e.\nBuanli Khua Sat Ta\nBuanli khua sat i pu i pate Mualbem, Pakzang, Lamzang khuate ah na teng ngei uh hi. Ahizongin Buanli khua hong kisat taktak ciangin Lamzang, Muizawl, Tuicinlui, leh Tongsial khuate panin hong kuankhia uh hi. Kawngte beh pan khuasat ding tengin Lamzangah innpi leh mun ngak ding teng kisehin tua lo tengin Tongsial khua-ah kigawm photin kum thum sung tanglu tawngsak phot uh hi. 1895 kumin Buanli khua na sat ta uh hi.\nBuanli khuasat makai pupiteng a nuai-a bang ahi hi.\n1. Pu Lam Sel (Kawngte) – Khuasat makaipi\n2. Pu Sel Neng (Kawngte) – Hausapi\n3. Pu Eng Khual (Kawngte) – Dawisa, Siampu\n4. Pu Leng Gin (Kawngte) – Tulpi\n5. Pu Khat Suak (Kawngte) – Tangsuak\n6. Pu Neek Vungh (Sektak) – Sikseek, Zabawm Pua\n7. Pu Kip Thual (Kawngte)\n8. Pu Suak Cin (Kawngte)\n9. Pu Ngul Thawng (Kawngte)\n10. Pu Vial Zen (Kawngte)\n11. Pu Neek Gin (Kawngte)\n12. Pu Lam Neng (Kawngte)\n13. Pu Awn Langh (Kawngte)\n14. Pu Khual Neek (Kawngte)\n15. Pu Lam Vum (Kawngte)\n16. Pu Zel Kam (Kawngte)\n17. Pu Neek Cin (Tunglut)\n18. Pu Sing Gin (Tunglut)\n19. Pu Khai Vungh (Kawngte)\nBuanli khuasat zawh a sawtlo-in a tung pah teng;\n1. Pu Khual Pau (Thawmte)\n2. Pu Eng Kham (Phaipi/Suankhup)\n3. Pu Son Khup (Phaipi/Suankhup)\n4. Pu Hen Za Nial (Hatlangh)\n5. Pu En Zen (Hatlangh)\n6. Pu Go Dai (Gualnam)\n7. Pu Vum Neng (Buansing)\n8. Pu Hang Neng (Buansing)\n9. Pu Thual Pum (Bawmkhai)\n10. Pu Thuam Pum (Sukte)\n11. Pu Lian Zen (Sukte)\nBuanli Khua Min Phuahna\nKhua a sat cilte in a kahtapna (matlap) khat tungtawnin khua min na phuak kha ding uh hi. Tua pen tulai khangte in a man lianin kithei zo nawnlo hi. Ahizongin upa khangham zawdeuhte in a gen uh ciangin gamsungah buan tam mahmah-a, khua gal zopi phei khawng dongah buan dim gawp ahih manin “Buanli” ci-in mi kiphuak hi, ci uh hi. Buanli ah khua dangte sangin buan tamzaw ahih manin Buanli a kici hi-a a khua min tawh kituak mahmah hi, a ci zong om hi.\nKhuasat cil-in inn 30 cing nailo ahih manin, tua hun-a gam ki-ukna tawh kisai in khua kip khatin kiciamteh thei nailo hi. Tonzang innpi Pu Hau Cin Khup in Buanli khua a kisatna thu a theih ciangin a thu a la a cingin thei nuam ahih manin Buanli khua makaite Tonzang ah sam hi. Buanli khua makai Pu Lam Sel va pai a, innpipa tawh kihona tampi a neih khit uh ciangin a nuai-a bangin thukimna hong nei uh hi.\n- Buanli khua inn 300 a phak nadingin Buanlite’n hanciam ding\n- Buanli gamgi Pu Lam Sel ngetna bangin innpipa in kipsak ding\n- Buanli khua ah Pu Thuam Lian (Sukte, Mawngken khua) in Hausa sem ding\n- Innpipa in Buanli khua a kipin sang ding cih teng ahi hi\nHih a tunga thukimna a om bangin Pu Lam Sel leh Pu Khat Suak te Mawngken khua ah va pai in Hausa dingin Pu Thuam Lian va la pah uh hi. Tonzang innpipa tungah zong lungdam kohna in sialpi khat pia uh hi. Tua sial pen Buanlite khawi dingin innpipa in hong ap kik ahih manin Japan hun dong kikhawi-a, sial 30 dong pha sak uh hi. Tonzang innpi Pu Hau Cin Khup a om nawnloh ciangin a tapa Pu Pum Za Mang tungah tua sialte ki ap hi. Pu Pum Za Mang in tua hun-a Buanli hausa Pu Suak Langh tungah sialtal khat pia kika, a dang 29 teng Tongzang innpi ah kipuakin innpipa’ ton sial in kizang hi.\nBuanli khua pen dawi biakna tawh a kisat khua khat ahi hi. Ahizongin khua sat zawh kum 100 a cin ciangin dawi bia khat zong om nawnlo hi.\nBuanli khua a kisat cilin Zogam ah Khristian upna hong tung nai lo hi. Tua lai in biakna makai pen Pu Eng Khual ahi hi. Amah pen dawisa, siampu ahih manin amah lo in vai kihawm theilo suak hi. Lamzang khua ah Pu Eng Khual ai san a phat loh manin khua kilal ahih mah bangin, Buanli khua thak satna ah zong ai san na mah zanga, ai a phat na munah khua na sat uh hi. Dawisa siampu te ai sanna tawh a kiphut gam a hih mah bangin inn mun lo gam a hoih teng zong Siampipa leh Tulpipa in ngah hi.\nHih dawi biakna sungah kithoihna, zunun taanghawm, gal aih, sa aih, sungpi vehna, ton leh han cih bangin biakpiakna ngeina tuamtuamte tampi om hi. Tuate ah dawisa siampu Pu Eng Khual leh tulpipa Pu Leng Gin in makaih uh a, amau tegel in hong nusait ciangin, Pu Dam Zen leh Pu Gin Nang in na zomto uh hi.\nDawi biakna (lawki) sungah kithoihna a kineih ciangin beh khat in tulpi khatciat kinei-a a behbeh-a tulpite a nuai-a bang ahi hi.\n1. Pu Leng Gin – Kawngte\n2. Pu Kip Thual – Kawngte\n3. Pu Pau Gin – Sektak\n4. Pu Khual Pau – Thawnte\n5. Pu Khual Gin – Phaipi\n6. Pu Sing Gin – Tunglut\n7. Pu Go Dai – Gualnam\nBuanli khua a kisat cil a kipan “Tual Biakna” na bawl den uh hi. Kum khat in vokno tuk thum khatta go den uh hi. Tua bek hilo in khua khunga Mawngpi leh Tuibulte zong biakpiaknate nei uh hi. Tual biakna pen lopawi khit sial in bawl uh hi.\nTual Um Teng\n1. Pu Leng Gin (Kawngte) …. Tulpi\n2. Pu Lum Vum (Hatlangh) …. Tual um\n3. Pu Neek Vungh (Sektak) …. Tual um\n4. Pu Son Khup (Phaipi) …. Tual um\n5. Pu Sing Gin (Tunglut) ….. Tual um\n6. Pu Khual Pau (Thawmte) ….. Tual haitawi\n7. Pu Vial Zen (Kawngte) ….. Thusa\nDawi biakna pawite\nA. 1) Innsian tanghawm,\n2) Gal aih sa aih,\n3) Zunun leh tang aih,\n4) Ton leh hante.\nHih te pen ngeina sunga biakpiakna leh kithoihnate ahi hi.\nB. 1) Sungpi,\n2) Sumtawng, munghin,\n3) Ziakkhang (dawipeng),\n4) Muibiak (huan khang),\n5) Kong, Gunlam, Gampi, Singsia, Cikbum.\nHih te pen kithoihna tuamtuamte ahi hi.\nC. 1) Khuado pawi,\n2) Pawi kham,\n3) Lawm anneek,\n4) Molak pawi,\n6) Sa kigawh (mo sagawh, khan gual sagawh, inntuan sagawh)\nHihte pen biakna tawh kisai lo in, a hunhun a kizang ngeina pawite ahi hi.\n1925 kumin Buanli khua ah Laipian Pau Cin Hau biakna hong tungin pawl khatin sang thei pah hi. Laipian pawlpite kalsuanzia pen dawi bia lo in, dawi hawlkhiat lam hi zaw hi. Buanli khua ah a hih leh lawiki ngeina dawi thoihna leh laipian ngeinate gawmkhawmin zang uh hi. Tua lai-a makaipi teng\n1. Pu Kam Langh\n2. Pu Gin Thang\n3. Pu Pau Nang\n4. Pu Dam Khaw Thang\n5. Pu Ngul Khaw Thang\n6. Pu Neng Gin te ahi uh hi.\nTapidaw (Khristian) Biakna\nBuanli khua ah 1920 pawlin Tapidaw biakna lungdamna thu hong tung hi. Tuimui khua a teng Rev Vang Tual in Tedim a pai ciangin Pu Eng Kham inn zintunna in nei den hi. Tanau thu leh deihsakna lianpi tawh Pu Eng Kham tungah Pasian thu genna nei den hi. 1925-30 pawl ciangin pu Eng Kham in sang thei ahih manin tapidaw na tangsuah hi. Tua thu Tonzang innpi pan a zak ciangin, “Eng kham aw, tapidaw pan na tawp kei leh na thau lawng na taan ding hi,” na ci hi. Hih bang thu a om ciangin a beh a phungin kho-a 1927 kum ciangin na tawpkik hi. Pa Langh Cin in galkap sungah 1932 kumin Salvation Army ah tui thehna na la hi. 1940 kum ciangin Maymyo pan hong ciah a, Pu Zen Cin tawh kithuah in Thalmual leh Dampi khuate ah va pai zelzel uh hi. 1938 kum ciangin Pu Zen Cin tapidaw hong suak ta a, 1940 kum ciangin Cingpikot Pastor pa Rev Thang Gin in tuiphum hi. 1945 kum ciangin Pu Zen Cin pen Buanli panin Ngente ah lal hi.\n1945 kum ciangin Pu Langh Cin, Pu Neng Za Gin, Pu Kham Za Kamte innkuan teng tapidaw suak uh hi. Rev Za Huat in tuiphumna pia hi. 1946 kumin Pu Neng Za Gin in bawltal khat tawh lungdam bawl nala hi. 1947 kum ciangin Pu Zen Khaw Pau leh Pu Vai Vungh te zong Khristian suak uh hi. 1948 ciangin Pu Thawng Za Vungh leh Pi Daih Cing kiteng uh a, Zampi khua ah ki-lethat uh hi. Buanli khua ah tapidaw ngeina tawh kitenna a masa pen ahi hi. Pu Thawng Za Vungh pen galkap sung Maymyo ah Aug 8, 1938 kumin tui kiphumin Buanli ah zi nei in inn hong neih ciangin tapidaw innkuan kibehlap ahih manin tapidaw nuntakna hong nuamtuampah hi, ci uh hi. 1958 kumciangin Pu Zen Suan leh Pi Niang Za Cingte Tuiphum Pawlpi Biakinn ah tapidaw ngeina bangin kitenga, Rev Khaat Khaw Gin in letthat hi. Buanli khua tuiphum pawlpi biakinn ah a kiletthat masa pente ahi uh hi. 1979 kum ciangin Gamlai khawk khawmpi 34 veina leh Buanli khua Khristian kiphuatzawh kum 25 (Silver Jubilee) cinna kibawl hi. Thubulphuh pen “Khuamail Galzawhna” kici hi.\nBuanli Khua ah Dawi Biakna (Lawki) A Beina\n1970 kumin Dawisa leh Siampu ahi Pu Dam Zen in Jesuh Khazih pen Honpa leh Topa in sanga Tapidaw suak hi. 1971 Tua kumin beh tulpi ahi Pu Gin Nang pen Tedim khuapi ah a innkuan un lal uh-a tapidaw suak uh hi. Tu a bang teng tawh Buanli khua ah pupa biakna ahi dawi biakna leh pusa thoihnate hong bei ta ahi hi.\nPawlpi Tuamtuam Hong Tun’na\n1952 kum in Pa Suang Khaw Hau in RCM pawlpi upna thu hong tangko a, 1955 ciangin RCM pawlpi hong piang khia hi. Rev Tun Za Kap in Buanli khua ah Gupkhiatna thu hong tangko a ICB pawlpi pen 1962 in hong pia khia hi. Ahizongin 1966 kum ciangin Pu Kham Za Kam in kho ahih manin ICB pawlpi mite Tuiphum Pawlpi ah ciah kik uh hi. 1981 kumin UPC pawlpi hong piang khia hi. 1985 kum ciangin EBC pawlpi hong piang hi.1993 kum ciangin CBC pawlpi hong piang hi. A nung ciangin CBC pawlpite AG pawlpi ah lut uh hi.\nBUANLI KHUA HAUSAPI TENG\n1. Pu Sel Neng …1895\n2. Pu Thuam Lian (Sukte) … Tawmvei (A lungleng in Mawngken ah ciah kik)\n3. Pu Sel Neng … 1895-1898\n4. Pu Lam Sel … 1898-1902\n5. Pu Tuang Neng … 1902-1908\n6. Pu Lam Pau … 1908-1921\n7. Pu Lam Sel … 1921-1926\n8. Pu Suak Langh … 1926-1944\n9. Pu Kham Dai … 1944-1962\n10. Pu Suak Khaw Thang … 1962-1972\n11. Pu Vai Vungh … 1972-1974\n12. Pu Zen Suan … 1974-1981\n13. Pu Thawng Khan Thang … 1981-1985\n14. Pu Vai Vungh … 1985-1988\n15. Pu Vungh Kam … 1988-1991\n16. Pu Pau Khan Go … 1991 -\n(A ban kan lai ding ahi hi. I laibu sungte ah a beh min ki at lo hi. Ahizongin a tamzaw Kawngte beh vive uh ahi uh hi).\nSang leh Pilna Sinna\nBuanli khua a kisat cilin sang omlo ahih manin 1925 a kipanin Tonzang ah sang kikah hi. Pu Vum Zen, Pu Neng Vungh leh Pu Neng Gin te kipuak a, Pum Vum Zen in tan khat zo ahih manin Buanli khua panin lai thei masa pen hong suak hi. 1941 kum a kipanin Tuithang, Dampi leh Cingpikot khuate ah sang kikah hi.\n1952 kum ciangin Buanli khua ah Private sang kipan-a a nuai-a tengin Sangsia sem uh hi. Amaute pen Buanli pan vive uh ahi hi.\n1. Sia Gin Go Thang\n2. Sia Vial Ngaih Cin\n3. Sia Tun Khan Zen\nTua khit ciangin Philnak a kiphuan Gamlai Khawk Mission Sang pen Buanli khua ah hong kituah-a, tua mission sangah Sia Vial Ngaih Cin tawlkhat sung sem lai hi. TBA panin Sia Kham Kho Suan leh Sia Tuan Suan Dal te hong puak lai uh hi. Tua Siate in Buanli khua ah kumpi sang a kingah dong hong sem suak uh hi.\nZolai Tan 4 sang pen Kumpi in 1955-56 kumin hong pia hi. Ahih hangin a thu bek-a kingah hi a, a sum a paai bang mah tunglo hi. Tua ciangin hausa upate in kumpi huhna bek ngak lo in, eima tha san ni ci-in committee kiseh pah uh hi. Sang Committee teng:\n1. Pu Kham Za Kam\n2. Pu Thawng Za Suan\n3. Pu Langh Cin\n4. Pu Vungh Kham\n5. Pu Tuan Khan Hang\n6. Pu Gin Khan Cin\n7. Pu Neng Za Lian\n8. Pu Thawng Za Vungh\n9. Pu Neng Khaw Pau\n10. Pu Neng Zel\n11. Pu Kham Do Lian\n12. Pu Gin Nang\n13. Pu Zen Khaw Pau\n14. Pu Vai Vungh\nHih committee te in hanciamin Sanginnpi lam nading sum hong zong uh hi. Sum ngahna anuai-a bang ahi hi.\n1. Second Chin pan Ks 1100.00\n2. Secondte Receipt Pan Ks 300.00\n3. Third Chin pan Ks 240.00\n4. Mission pan Ks 200.00\n5. Buanli khua pan Ks 677.00\n6. Kumpi sung pan Ks 1200.00\nA vek a kingah zah Ks 3717.00\nSanginn lamna ah tangpi tangta in zong a tha a ngal uh sitlo in kihel uh hi. Mipi tha 1476 leh dangka Ks 3717 tawh Sanginnpi (24′ x 50′) pen 1955 kum mahin kilam zo hi. Kumpi pan in sang ngah lai pen October 16, 1956 ni in hong nungtun pan hi. Khahmah 50/60 lai nambat tawh hong tung tua lai pen Sangsiapi a sem dingpa mah in hong puak ahi hi. Anuai-a table ah Sangsiate min ki en thei hi.\nNote: 1995 nung siah pen i kan tohtoh hong kul lai ding hi.\nDotna 6> Buanli khua pen bang khuano teng in uum cih a, tai (mile) bangzah ki gamla hiam? Gentehna: Tuithang-tai sagih, Daampi-tainih cih bang in etc…. Hih dotna tawh kisai in dawnna ding a kicingin ka mu vat kei hi. Ahizongin Buanli Hausa Laipi sungah a ki-atna ah gamgi hih danin om hi.\nNorth (Leilu Lam) – Following the Lawibuallwi till it meets the Phillwi\n(Lawibual lui dung zui in Phil lui tawh a kimatna dong)\nSouth (Leitaw Lam)- Following the Khumvum lui till it meets the Junction with Phillwi\n(Khumvum lui dung zui in Phil lui tawh a ki suktuahna dong)\nEast (Nisuahna Lam)- Confluence of Phillwi\n(Phil lui dung ciang)\nWest (Nituamna Lam)- The Lengtang range or Innbuk range\n(Lentang or Innbuk mual ciang)\nA limin na muhnop leh google earth or google map sung panin ki en thei hi.\nsawmpi May 21, 2016 at 2:41 PM\nLaibu saalpi-ah ka khua tangthu-uh n'ong koihsak #Lungdam mah2 ei.,lawm it Cinpu Zomi...,Ih #TOPA'n hong lamzangsak sem2 ngiat hen! #LD\nMung Pi March 2, 2017 at 4:03 AM\nLungdam mah ei lawm ka khua tangthu uh hih bang a laibu saalpi pan nong suah sak thei\nItem Reviewed: BUANLI KHUA TANGTHU. Description: Rating: 5 Reviewed By: Cinpu Zomi


url: =US Tulsa khuapi pan Pi Zam Ciin (Haupi khua, Gualnam beh) in hongnusia :: ZOMI DAILY\nposted on 1 June 2018 at 12:10 pm Lomkholna: Dahpihna, News, ZIUSA, Zomi\nDahna Pulakna (Condolence Letter) Mangpha Pi Zam Ciin Gualnam beh (Kum 83)\nUSA gam Oklahoma State, Tulsa khuapi ateng Haupi khuami Gualnam beh Pi Zam Ciin, Kum 83 in abeisa May 24, 2018 ni-in damlohna hangtawh mual ong liamsanta ahihmanin ZIUSA kipawlna in nakpitakin kidahpih hi.\nPi Ciin pen abeisa 2012 kumin Pasian lamhonsakna tawh USA ongtung ahihi. Pi Ciin pen Tulsa khuapi bulphuh Zomite kipawlkhopna Zomi Innkuan Oklahoma ah pawlmi kician khat leh USA gamsung Zomite sihna vaiah luang kiphamzawh nadinga a kiphuankhia ZIUSA Genvai ah active member khat ahihnatawh kizui-in Zomi Innkuan USA kipawlna in Genvai sumsungpanin $11,000.00 (Tulsawm leh Tulkhat) luangpham nadingin kipiakhiadinga paakkual khattawhzong mangpha khakna kineiding hi.\nPi Ciin tawh anunungpen hunzatkhopding pen ong tungding June 1, 2018 (Friday) ni zingsanglam nai 11:00 hun-inZBCM of Tulsa biakinn ah luanghawm etna kinei dinga sunnung 1:00PM hun in ZBCM of Tulsa pawlpite makaihna tawh a nunungpen hehnep hunbawlna kinei-in tuakhitciangin Memorial Park Cemetery ah a luanghawm vuina kinei ding hi.\nPi Ciin ong nusiatna hanga adah akap a innkuanpih, atu atateng leh khuapih tuipih tanau meltheihteng khempeuh I biak Pasian in a makiangpana ongpai hehnepna bukim ongpiaksak henla aluang khituite ong nulsak in lungnop tawldamna ong guat kimciat nading ZIUSA kipawlna in thu kingetpih hi.\nPrevious: Heilei khua mite’ hanciam natawh Lennupa lampi Cycle tungsuak tading\nNext: Kuala Lumpur ansai khatah zusa akileh zakzaklaitak Video kikhahkhia